Bukedde Online - Kitooke akoledde omuyimbi we akabaga mikwano gye ne badda mu bwama\nBano abavubuka okuyimba bakuteekamu ebisoko\nHAJJI Haruna Mubiru akutte akaso n’asala keeki n’embooko y’omuwala enduulu n’etta abalabi. Ate kyayitiridde ng’omuwala afukamidde agabula Hajji!\nWano emboozi we yatandikidde ng’abagenyi abaabadde ku mukolo beebuuza nti, oyo y’ani era kyakoleddwa mu mutima ki? Ansa zaabadde za mangumangu eri buli omu naye ng’abasinga balumiriza nti, eyo nayo Hakki ya Hajji Haruna.\nOkwo ne bagattako nti yandiba nga ye yawaηηangusa Hakki ya Haruna nnamba emu, Stella Nakyanya Ssonko kyokka nga yeeyita Raudha Mubiru. Oyo muwala wa Guster Lule Ntakke gwe yawasa mu 2010.\nEmbooko eno ye muyimbi eyeeyita Kemie Sera mu kibiina kya Kream Productions Reloaded ekya Kitooke.\nAgo g’emannya g’akozesa mu kuyimba kyokka ng’amatuufu ye Sarah Kemigisha ng’ayimba Akagatto, Omukwano lugoye, Amalala, Omponyezza n’endala. Era ye muwala eyali mu vidiyo y’Akasaale eya Haruna Mubiru gwe yali awaana ng’amugoba ku basajja abalala babiri.\nHajji Haruna alina abakyala abalala babiri okuli Hadija Lumala, muwala wa Moses Lumala eyali avuga emmotoka z’empaka ne Raudha. Waliwo omulala eyali mu vidiyo ya Kitooke kifa nsalira gwe bayita Faridah era oyo gw’oyinza okuyita mukaziwe eyasooka n’amuzaalamu omwana ne baawukana.\nYamuzzaako omulala gwe bayita Zaina kyokka ne baawukana nga tebazadde mwana. Raudha nga gwe yasooka okuwasa empeta, essaawa eno ali mu Amerika gye yagenda wabula Hajji Haruna Mubiru yategeeza nga yaakagenda nti alina ow’oluganda lwe (olw’omukyala) gwe yali agenze okujjanjaba akomewo mangu n’awakanya eky’okuba nti baatabuse n’anoba.\nKati awezezza omwaka n’emyezi ebiri takomangawo ne ku facebook kwe yasinganga okubeera, akafaananyi ke yakaggyako.\nKigambibwa nti ebimu ku byamunyiizanga z’ensonga z’abakyala bba, Hajji Haruna b’azze amugattako.\nWadde akimanyi nti Haruna Musiraamu eyeesobola ng’alina ebbeetu okuwasa abakyala abana naye ye Raudha, ye mukyala mukulu gwe yasooka n’okuwasa embaga kyokka yamupangisiza bupangisiza ennyumba e Munyonyo ng’akyali na mugole ate Kitooke bwe yawasa Hadija oluvannyuma, yamuweerawo amakage e Kabowa mu ggombolola y’e Lubaga.\nMu kunnyonnyola, Haruna agamba nti Hadija gwe yasooka okwagala wadde ng’emikolo gya Raudha gye gyasooka.\nAkabaga k’amazaalibwa kaabadde ku bbaala ya Deuces e Kansanga ku Lwokubiri nga ne bazadde ba Kemie Sera baagubaddeko n’abantu abalala.\nMu kwogera, Haruna yategeezezza nti omukolo ogwo omuwala oyo gwamukoleddwa ttiimu ye ey’abawagizi nga beegattiddwako Catherine Kusasira era ye Hajji yabaddewo ne basala ne keeki nga mukama we.\nAbayimbi abaayimbye kwabaddeko Princess Amiirah, Grace Ssekamatte, Evelyn Lagu n’abalala era baamwagalizza amazaalibwa ag’emyaka 23.\nKEMIE SERA AYOGEDDE\nHajji Kitooke mukama wange kubanga y’ankozesa. Ennyumba agimpangisiza nga mukozi we. Muwa nnyo ekitiibwa ate era mwagala nga mukama wange.\n“Ebigambo by’abantu bizibu obeera olina kubigumira’’.\nYabuuziddwa ebibuuzo bino n’abiddamu bwati;\nGgwe omu ku baatabula Raudha Mubiru n’addukira mu Amerika\nBagamba nti omwana wo wa Hajji;\nEbyo bigambo by’abantu.\nMu vidiyo y’Akasaale mweraga laavu ne Hajji;\nTwali tulaga bantu bye balowooza mu mukwano era twali tuzannya buzannyi ng’omuzannyo.\nNe bazadde bo mu lonki y’Akasaale ku Club Obligatto omwaka guno beebaza Hajji okukulabirira ne basuubiza n’okubawa ente mwembi ekyaleetera abantu okulowooza nti yakuwoowa na dda;\nHaaa... bannange, omutwe gunnuma…!\nHajji Mubiru agamba nti abo abaana babatwagaza naye tekibeera kituufu lwakuba balaba nga tubalabirira baveeyo ne bakitusibako. Kati oyo ne kitaawe yampa ente okunneebaza okumulabirira. Ekituufu kiri nti, oyo n’abaana abalala mu bbandi, bazadde baabwe baabampa mbakulaakulanyize ebitone era bayimba bulungi.\nPolof Bukenya awanguddwa\nAba NRM e Wakiso baagala Bukenya yeetonde olw'ebikolobero byakoze NRM\nPolof. Bukenya asudde ttawulo 5 ne beesowolayo


Bukedde Online - Amerika ereese ekyokulwanyisa ekiwugula emizinga gya North Korea\nAmerika ereese ekyokulwanyisa ekiwugula emizinga gya North Korea\nMinisita wa Mugabe alangidde abaawambye Mugabe...\nEngeri muka Mugabe gy’abadde acanga abasajja...\nOMUKULEMBEZE wa North Korea Kim Jong un, mu ngeri ey’ejjoogo n’okulengezza akutte ebifaananyi bya mizayiro ye empya ttuku Hwasong-15, gye yagezesezza nga bukya ku Lwokusatu n’abiweereza Amerika n’asoomooza Donald Trump nti wa ddembe okugikoppa.\nMizayiro Hwasong-15 yakubiddwa ebifaananyi mu buli ludda nga biggyayo bulungi obunene n’obuwanvu bwayo n’ebintu byonna ebigiriko okuli ne yingini bbiri ne ttanka z’amafuta ezigiddusa sipiidi okusinga n’ekimyanso.\nKim Jong yasoose kufulumya ku ttivvi y’eggwanga ebifaananyi bya mizairo ne vidiyo ey’omukolo ogw’okugigezesa ebyamulaze ng’agirambula mu kkolero lyayo wamu n’ebyabaddewo mu bbanga lya ssaawa nnamba mu kiro ekyakeezezza ku Lwokusatu lwe yagezeseddwa.\nHwasong-15 y’emu ku bika bya mizayiro za North Korea ezigwa mu ttuluba erya ‘Intercontinental ballistic missile (ICBM) nga mu kugigezesa yakubiddwa okuva ku kitundu eky’e Kusong ekisangibwa mu bukiikakkono bw’ekibuga ekikulu Pyongyang.\nOlwagitegudde ku ttaka ng’ekimyanso, mizayiro Hwasong-15 yasoose kutumbiira mu bire kkirommita 4,475 (ze mayiro 2,800) n’eryooka etolontoka kkirommita 950 buli ddakiika nga yamaze mu bwengula eddakiika 53 ng’ensi yonna naddala Amerika, Japan ne South Korea ziri ku bunkenke tezinnamanya wa mizayiro w’egenda okugwa.\nWaayiseewo eddakiika 53 ng’eri mu bwengula, mizayiro eno ne yeekkata mu mazzi mu g'eriyanja Sea of Japan\nNG’ENDA KUKUBA EMBWA - TRUMP\nEbbaasa omuli ebifaananyi bya mizayiro Hwasong-15, Kim Jong un yagiweerezza Amerika ng’abiyisa ku kitebe kya Vietnam mu kibuga Pyongyang ng’ewandiikiddwaako ekigambo ekinene 'URGENT' mu langi emmyuufu.\nKim Jong un okuweereza Amerika ebifaananyi, Pulezidenti Trump yabadde yaakamala okumuyita ‘ sick puppy’ ekitegeeza ekibwa ekito ekirwadde bwe yabadde ayanukula ku bibuuzo ebyamubuuziddwa bannamawulire ku ki ky’ateekateeka okukolawo oluvannyuma lwa North Korea okugezesa mizayiro.\nTrump eyabadde ayogerera mu lukuhhaana lwe yakubye mu ssaza ly’e Missouri okwogera ku tteeka ery’emisolo erigulumbya Amerika, yagambye ‘ekibwa ekito ekirwadde’ kigenda kunziggyamu enjawulo”.\nYagambye nti Amerika Kim Jong un gwe yayise erinnya eddala erimutyoboola erya ‘Little Rocket man’ agenda kwejjusa mu bbanga ttono lwaki yeesimbye mu Amerika n’annyonnyola nti yabadde yaakava ku ssimu ne Pulezidenti wa China Xi Jinping ne bakkaanya ku bimu ku bigenda okukolebwa ku Kim Jong un “ Njogedde ne Pulezidenti Xi Jinping owa China, tukkaanyizza okwongera okumyumyuula nnatti ku North Korea era ne tukkaanya China obutaddamu kuguza North Korea mafuta”, Trump bwe yategeezezza.\nOmubaka wa Amerika mu kibiina ky’Amawanga Amagatte, Nikki Nimrata Haley yategeezezza nti buli olukya North Korea esemberera enkomerero yaayo olw’ebikolwa bya Kim Jong un.\nHaley yasinzidde mu lukiiko olw’akakiiko ak’ekibiina ky’Amawanga Amagatte akavunaanyizibwa ku byokwerinda n’agamba nti, we bituuse, Amerika terina kyakukola okuggyako okusaanyawo North Korea singa olutalo lunaatandika\nAMERIKA ERAZE EBIKWATA MIZAYIRO EBY’OMULEMBE\nMu ng’eri y’okwanukula ebikolwa bya North Korea, Amerika efulumizza ekyuma eky’omulembe n’eraga obusobozi bwakyo okubaka mizayiro za North Korea singa eba ezisindise okukuba ekitundu kya Amerika.\nAbakugu b’amagye ga Amerika baategeezezza nti ekyuma kino nakyo ekyakolebwa mu ngeri ya mizayiro kirina obusobozi obupima amaanyi ga mizayiro eba esindikiddwa, emisinde kw'eddukira ne n’obuwanvu bw'erimu.\nEkyuma kino kyagezesereddwa mu nkambi y’amagye ga Amerika ag’omu bbanga esangibwa mu kitundu ky’e Colorado Amerika n’egattako nti erina obusobozi okusimba ebyuma bino mu mawanga g'erowooza nti North Korea eyinza okwanguyirwa okugalumba okuli Japan ne South Korea banywanyi ba Amerika.\nNnindiridde kimu mmundu kuseka- Kim


Bukedde Online - FMU ereese abuntu 250 kutangira bubenje\nBaorland beefuze empaka za ddigi e Busiika...\nMu mpaka za mirundi ebiri ezisembye mu baddemu obubenje. FMU omulundi guno esiira eritadde mu kulwanyisa bubenje.\nArthur Blick ng'avuga Evo 10 ye.\nABAKUNGU ba Central Motor Club (CMC) n’ab’ekibiina ekifuga omuzannyo gwa mmotoka z’empaka mu ggwanga (FMU) baataddewo ekibinja ky'abantu 250 okulaba nga batangira obubenje mu mpaka za CMC Challenge Rally ezigenda okubeera e Mukono wiikendi eno nga March 9-10.\nSsaabawandiisi wa FMU, Ernest Zziwa yagambye nti mu mpaka zino bagenda kusinga kukulembeza kya kwewala bubenje kuba omuzannyo gwetaaga abawagizi nga balamu era y’ensonga lwaki bayungudde abakuumi bangi.\n“Twagala kulaba nga tutaasa obulamu bw’abawagizi nga tukendeeza ku bubenje obubeera mu muzannyo. Mu mpaka z’e Mbarara emmotoka yatta omuntu kye tutayagala kiddemu kulabika mu muzannyo. Omuzannyo gukula bawagizi, obubenje bubeera bubagoba,” Zziwa bwe yagambe.\nEmpaka zino za kutandika ku Lwomukaaga n’ez'omu kisaawe ku Festino City e Mukono enkeera zoolekere ebitundu okuli; Nammere (Kiyunga Bugerere), Geggedde mu majaani, Nakapinyi - Mbalala (Mukono), Nandagi (Namawojjolo) zimalire e Nama wabula ng’ebitundu bino byonna zaakubiyitamu emirundi esatu. Engule y’omwaka guno ekulembeddwa Jas Mangat n’obubonero 100.


Zabbuli 116 LCB - Salme 116 BPH | Biblica América Latina\nZabbuli 116 LCB - Salme 116 BPH\nkubanga awulidde eddoboozi lyange n’okwegayirira kwange.\n2 Kubanga ateze okutu kwe gye ndi,\nkyennaavanga mmukoowoola ebbanga lyonna lye ndimala nga nkyali mulamu.\n3 Emiguwa gy’okufa gyansiba,\nn’okulumwa okw’emagombe kwankwata;\nne nzijula ennaku nnyingi n’okutya.\n4 Ne ndyoka nkoowoola erinnya lya Mukama nti,\n“Ayi Mukama, ndokola.”\n5 Mukama wa kisa, era mutuukirivu;\nKatonda waffe ajjudde okusaasira.\n6 Mukama alabirira abantu abaabulijjo;\nbwe nnali mu buzibu obunene, n’andokola.\n7 Wummula ggwe emmeeme yange,\nkubanga Mukama abadde mulungi gy’oli.\n8 Kubanga ggwe, Ayi Mukama, owonyezza omwoyo gwange okufa,\nn’amaaso gange ogawonyezza okukaaba;\nn’ebigere byange n’obiwonya okwesittala,\n9 ndyoke ntambulirenga mu maaso ga Mukama\n10 Nakkiriza kyennava njogera nti,\n11 Ne njogera nga nterebuse nti,\n“Abantu bonna baliraba.”\n12 Mukama ndimusasula ntya\nolw’ebirungi bye ebingi bwe bityo by’ankoledde?\n13 Nditoola ekikompe eky’obulokozi,\nne nkoowoola erinnya lya Mukama.\n14 Ndituukiriza obweyamo bwange eri Mukama,\nmu maaso g’abantu be bonna.\n15 Okufa kw’abatukuvu ba Mukama kwa muwendo nnyo eri Mukama.\n16 Ayi Mukama,\nonsumuluddeko ebyansiba n’onfuula wa ddembe,\nnange nnaakuweerezanga ennaku zonna.\n17 Ndiwaayo ekiweebwayo eky’okwebaza,\n18 Ndituukiriza obweyamo bwange eri Mukama,\nmu maaso g’abantu be bonna,\n19 mu mpya z’ennyumba ya Mukama;\nwakati wo, ggwe Yerusaalemi.\nLCB : Zabbuli 116


Omubiri gwa Seya gwaziikiddwa naye omwoyo gwasigadde ku City Hall - StaDailyNews\nHome Amawulire Agaakuno Omubiri gwa Seya gwaziikiddwa naye omwoyo gwasigadde ku City Hall\nOmubiri gwa Seya gwaziikiddwa naye omwoyo gwasigadde ku City Hall\nNga tanalwaala, Seya nga abasinga bwebabadde bamumanyi, yali alaze obwetaavu okuvuganya ku kifo kino ku bendera ya NUP.\nOmubaka wa Kyaddondo East mu Palamenti era nga yakulembera ekibiina kya National Unity Platform (NUP) Robert Kyagulanyi Ssentamu ( Bobi Wine ) agambye nti yali awadde omugenzi Al Hajj Nasser Ntege Ssebagala amagezi aleme kwesimbawo ku bwa Loodi Meeya we Kampala.\nBweyabadde ayogerako eri abakungubazi mukuziika Ssebaggala eggulo e Kisaasi mu Kampala, Bobi Wine yagambye nti bino yabimugambira mu makaage e Magere omugenzi bweyali amukyaliddeko.\nSeya yalwaala natwalibwa mu ddwaliro ya Kampala International Hospital ng’eno gyeyafiira kunkomerero ya Sebutemba.\nWabula nga tanafa, mutoowe era nga ye mubaka wa Kawempe North Latif Ssebagala Sengendo yasembebwa aba NUP abakikirire mukuvuganya ku bwa Loodi Meeya.\nSsebaggala ng’ono yali awangudde omuyimbi Joseph Mayanja amanyiddwa ennyo nga Chameleon oluvannyuma yawanduka mulwokaano.\nKino kyawaliriza abakulu mu NUP okuddamu okuyigga anaabakikirira era nebalonda Omubaka omukyala owa Kampala Naggayi Nabilah Sempala.\nOkumanya nga Seya abadde ayagala nnyo okuvuganya ku kifo kino, mutabaniwe Abdul Gamel Nasser Sebaggala yategeeza abakungubazi nti kitaawe newankubadde yali muyi era ngaali ku macupa, yabakakasanga nti yalina okwesimbawo!\nMutabani wa Seya yawunikirizza abantu bweyategezezza nti taata we nga tanafa enaku bbiri emabega, yamulagira aleete kinyoziwe amuyoyoote. Byeyamubuuza lwaki, mbu namusaba amuyitire abakulu ba NUP bamusunsulire muddwaliro!\nYagambye nti abakulembeze ba NUP bwebalemererwa okugenda muddwaliro, Ssebaggala yalagira aba famire bakolagane n’ekibiina bateeketeeke okusunsula okwokumutimbagano gwa zoom.\nWabula, Abdul Nasser yagambye nti bino byonna byagaana era mukadde waabwe ng’ono yaliko Meeya wa Kampala emabega,nabalagira batwaale ebiwandiko bye mu kakiiko k’ebyokulonda awandisibwe kubwannamunigina. Kyokka kino tekyasobose oluvannyuma lwa Ssebaggala okussa omukka ogw’enkomerero mu biseera byennyini eby’okwewandiisa.\nPrevious articleMosimane starts Al Ahly reign with a win\nNext articleTeachers’ Day: First Lady confirms date, venue for Uganda’s celebrations


Engero za Baibuli: Abantu Abawagguufu mu Nsi - Omukutu Omutongole ogw’Abajulirwa ba Yakuwa ku Internet\nSINGA omuntu atambula ng’ajja gy’oli era nga muwanvu nnyo ng’akoma ku kasolya k’ennyumba yammwe, wandirowoozezza ki? Omuntu oyo yandibadde muwagguufu! Mu kiseera ekimu waaliwo abantu abawagguufu ku nsi. Baibuli eraga nti bataata baabwe baali bamalayika abaava mu ggulu. Naye ekyo kyasoboka kitya?\nJjukira, malayika omujeemu Setaani yali yeeyongera okukola emitawaana. Yagezaako n’okusendasenda bamalayika ba Katonda okufuuka ababi. Oluvannyuma lw’ekiseera, bamalayika abamu baatandika okuwuliriza Setaani. Baalekera awo okukola emirimu Katonda gye yali abawadde mu ggulu. Era ne bajja ku nsi ne beeyambaza emibiri gy’abantu. Omanyi lwaki?\nBaibuli egamba nti kubanga abaana ba Katonda baalaba abakazi abalabika obulungi ku nsi ne baagala okubeera nabo. N’olwekyo, bajja ku nsi era ne bawasa abakazi abo. Baibuli egamba nti kino kyali kikyamu, olw’okuba Katonda yakola bamalayika okubeera mu ggulu.\nBamalayika ne bakazi baabwe bwe baazaala abaana, abaana baabwe baali baawufu. Okusooka bayinza okuba tebaalabika nga abaawufu ennyo. Naye beeyongera okugejja, era ne bafuuka ba maanyi nnyo okutuusa lwe baafuuka abawagguufu.\nAbantu bano abawagguufu baali babi. Era olw’okuba baali banene nnyo era nga ba maanyi, baalumyanga abantu. Baagezaako okukaka buli omu abeere mubi nga bwe baali.\nEnoka yali afudde, naye waaliwo omusajja omu ku nsi eyali omulungi. Erinnya lye yali Nuuwa. Yakolanga byonna Katonda bye yali amwetaaza okukola.\nLumu Katonda yagamba Nuuwa nti ekiseera kyali kituuse Azikirize abantu ababi bonna. Naye Katonda yali agenda okuwonya Nuuwa, ab’omu maka ge era n’ebisolo bingi. Ka tulabe engeri Katonda gye yakikolamu.\nOlubereberye 6:1-8; Yuda 6.\nKiki ekyabaawo abamu ku bamalayika ba Katonda bwe baawuliriza Setaani?\nLwaki bamalayika abamu baaleka emirimu gyabwe mu ggulu ne bajja ku nsi?\nLwaki kyali kikyamu bamalayika okujja ku nsi era n’okweyambaza emibiri gy’abantu?\nAbaana ba bamalayika baali ba njawulo mu ngeri ki?\nNga bw’oyinza okulaba mu kifaananyi, abaana ba bamalayika baakola ki bwe baawagguuka?\nOluvannyuma lwa Enoka, musajja ki omulungi eyaliwo ku nsi, era lwaki Katonda yamwagala?\nSoma Olubereberye 6:1-8.\nOlubereberye 6:6 lulaga lutya engeri enneeyisa yaffe gy’eyinza okukwata ku nneewulira ya Yakuwa? (Zab. 78:40, 41; Nge.27:11)\nBamalayika ‘abataakuuma bifo byabwe’ mu kiseera kya Nuuwa tubayigirako ki? (1 Kol. 3:5-9; 2 Peet. 2:4, 9, 10)


Bukedde Online - Poliisi ekutte abafera ssente ne baziyisa mu bbanka\nEmbaga za ba ssereebu; Eya Rebecca Jingo ne Isabirye yamenya...\nPoliisi ekutte abafera ssente ne baziyisa mu bbanka\nLipooti eyanise emivuyo ku baserikale ba...\nAbazadde basattira olw’omwana eyabuze\nAdded 8th June 2019\nAbamu ku bakyala abaakwatiddwa ne Mukiibi.\nWAABADDEWO akasattiro ku ttabi lya Centenary Bank e Kawempe, poliisi eyigga ababbi eya Flying Squad ng’ekwata abagambibwa okubeera mu kibondo ky’abafere abakukusa ssente ne baziyisa ku akawunta z’abantu mu ngeri ey’obumenyi bw’amateeka.\nEkibinja kino kyabadde kikulirwa, Umar Mukiibi 36, omutuuze mu Bukasa Zooni mu Wakiso ng’akola bwa kitunzi mu kkampuni ya Labour World. Yakwatiddwa n’abantu abalala munaana b’agambibwa okukolagana nabo mu ddiiru eno.\nMukiibi ne banne baakwatiddwa ku Lwokuna oluvannyuma Poliisi y’e Kawempe ng’eri n’aba Flying Squad bwe baagudde mu lukwe nti, Mukiibi aliko ekibinja ky’abantu bakozesa okufuna ssente ezitamanyikiddwa gye ziva ng’aziyisa mu Centenary bank Okusinziira ku mateeka agafuga bbanka, ssinga omuntu afuna ssente nga nnyingi, abeera alina okunnyonnyola obuvo bwazo n’ensonga lwaki zisindikiddwa mu bungi zityo.\nKigambibwa nti amateeka gano gaateekebwawo okwewala abantu abayinza okuvujjirira omusimbi ebikolwa ebisekeeterera Gavumenti oba okuviirako okuleetera ssente z’eggwanga okunaabuuka.\nOmwogezi wa Poliisi mu Kampala n’emiriraano, Patrick Onyango yategeezezza nti, Mukiibi n’ekibinja kye, babadde bakuhhanya abantu buli muntu n’amuwa 10,000/- ogw’okugulawo akawunti mu Centenary e Kawempe ey’okufunirako ssente kyokka ssente bwe zijja, nnannyini akawunti afunako 200,000/- okutuuka ku 300,000/- olwo Mukiibi ne banne ne batwale ezisigalawo.\nMukiibi lw’akwatibwa ab’ebitongole by’ebyokwerinda okuli; Flying Squard, poliisi ne crime Intelligence nga bamaze okufuna amawulire ne basalawo okulondoola ensonga eno ne bamukwata.\nBaamukutte n’abantu abalala munaana be yaleetedde mu takisi nnamba UAP 621C okuva mu disitulikiti y’e Wakiso. Baamukwatidde mu Centenary Bank ku ttabi ly’e Kawempe ku Ttaano nga baamusanze n’obukadde 19 bwe yabadde amaze okuggya kuakawunti z’abantu be yazze nabo.\nOmu ku baakwatiddwa, (amannya galekeddwa), yagambye nti Mukiibi yabatuukirira n’abagamba nti, alina ddiiru, ya ssente tebalina kye bateekamu wabula ye abatwala ku ttabi lya Centenary e Kawempe ne baggulawo akawunti, naye ssente zonna, eziteekebwa ku akawunti y’omuntu oyo gwe baleese afunako 200,000/- okutuuka ku 300,000/- ezisigadde ziba za Mukiibi. “Kino tuzze tukikola naye nga naffe tetumanyi ssente gye ziva ng’eringa bizinensi”. Abakwaatiddwa ne Mukiibi kwabaddeko bakazi okusinga era bo baayimbuddwa ku kakalu ka poliisi.\nCENTENARY BANK EYOGEDDE\nWabula omukungu wa Centenary Bank, Michael Bulyerali yategeezezza nt Centenary Bank terina ssente za bakasitoma baayo zabbiddwa olw’ebikolwa by’abantu abaakwatiddwa e Kawempe. Yannyonnyodde nti bbo nga bbanka, kye baategedde ky’abantu abafuna ssente ez’akasiimo okuva mu gavumenti nga baabadde balina kuzifunira mu Centenary Bank ettabi ery’e Kawempe .\n“Okusinziira ku bye batunnyonnyodde, kirabika waabaddewo ekkobaane mu kuggyayo ssente nga waliwo omutemwa ogw’okuwa aggyayo ssente,” bwe yagambye “ Abaafunye ssente bwe baagaanye okuzibawa kwe kuteekawo akavuyo ne baaggyayo emmundu naye byonna baabikoledde wabweru wa Banka” Bulyerali bwe yannyonnyodde. Ayongerako nti baakitegeddeko ng’abantu bano balabika bava mu bitongole byakwerinda n’atagaaza nti Bbanka, teyalumbiddwa nga bwe byasoose okufulumizibwa.\nMUKIIBI AYOGEDDE Ng’ali ku poliisi, Mukiibi yagambye nti, ddiiru yabadde ya Moses Katamba gwe mbadde naakalaba emyezi ebiri emabega. Tuzze tusisinkana enfunda eziwera ne Katamba mu bifo okuli; City square mu Kampala ne Palamenti. Ku Lwokubiri lwa wiiki eno, yankubidde essiimu nahhamba nti, waliwo ddiiru nga buli muntu akkiriza okuggulawo akawunti, agenda kufuna 4,980,000/- wabula teyambulidde ssente zino gye zaavudde.\nYahhambye nti, obuvunaanyizibwa bwange kuteeka mukono ku lupapula oluggyayo ssente (withdraw slip ) ate obubwe bwa kukunga bantu okuva mu bitundu ebitali bimu. “Amazima abantu bano bonna mbalabidde ku bbanka era mbadde sibalabangako kuba Katamba y’abadde asinga okubeera nabo,” Mukiibi bwe yategeezezza.\nPOLIISI KY’EGAMBA Luke Owoyesigyire amyuka omwogezi wa poliisi mu Kampala n’emiriraano, yagambye nti Mukiibi akuumibwa ku poliisi e Kawempeyaguddwaako omusango ku fayiro nnamba; GEF:11/2019. Okunoonyereza kugenda mu maaso okuzuula ku wa Mukiibi gy’abadde aggya ssente.\nN’ekirala kiteeberezebwa okuba nti ekibinja Mukiibi ky’akolagana nakyo kigazi kinene. Yagasseeko nti abaakwatiddwa ne Mukiibi bafuuse bajulizi mu musango guno. Abantu basiimye poliisi y’e Kawempe olw’obukugu n’obwangu bwe yakozesezza okulondoola n’okukwata Mukiibi n’ekibinja kye.


Bukedde Online - Gwe baakutte ng'amenya edduuka alula\nTemuyisa bubi bantu - Kago\nABASUUBUZI bataayizza omuvubuka ali mu kibinja ky'ababbi ababbira mu nkuba ekiro n'ayogera obukodyo bwe bakozesa okumenya amadduuka mu Kawempe. Shafik Mawanda ow'omu Kisenyi Zooni e Kawempe yakwatiddwa ekiro ku ssaawa 11:00 n'ebintu ebigambibwa okuba ebibbe mu dduuka erimu mu katale ka Bivamuntuuyo.\nShafik Mawanda eyakwatiddwa.\nAbasuubuzi abasula mu butale baamugobye ne bamukwatira mu katale ka Kajjubi ne bbokisi ya ssabbuuni n'ekiddomola kya Butto. Mawanda baamusibye emiguwa n'okumukuba n'ayogera n'ekibinja ky'abba nakyo ng'enkuba etonnya. Ku luno baabadde 7 kyokka banne olwalabye nga bamukutte ne bamuddukako.\nYagambye nti balina ebyuma bye bakozesa okumenya nga basooka kulambula mu kitundu we bagenda emisana. Yagasseeko nti oluusi bannannyini madduuka babaggulako emikwano ne balaba engeri gye bakolamu.\n"Kituufu mu nkutte n'ebizibiti nsaba munsonyiwe mbabuulire be nzibba nabo. Tusinga kubba kiro ng'enkuba etonnya ng'okusinga tumennya madduuka g'omu butale ssinga otusanga tusoboola okukukolako" Mawanda bwe yategeezezza.\nSulaiman Kigongo akulira olukiiko lwa Trade Order olufuga abasuubuzi ne bannannyini butale yategeezezza nti Mawanda alina ekibinja ky'abavubuka okuva ku myaka 13 okudda waggulu abagenda mu butale ne bamenya amadduka g'abasuubuzi ne banyaga .


Bukedde Online - Mukyala wange yafa anfunidde omukazi gwe mba mpasa - Rev. Kabanda\nMukyala wange yafa anfunidde omukazi gwe mba mpasa - Rev. Kabanda\nCayimaani, baze bw’aba ansaba ssente ezange...\nMu kulima ennyaanya nzimbyemu ennyumba\nYALI ku ndiri ng’alinze kufa oluvannyuma lw’abasawo okumugamba nti kkansa yali amumazeeyo era takyalina ssuubi lya kuwona. Kyokka nga tannalowooza ku gy’alaga Anna Kabanda yasooka kulowooza ku bw’agenda okuleka omwagalwa we, n’abaana omunaana be baali bazadde.\nWano ku ndiri we yasinziira n’alabira bba omukazi ow’okuwasa anaamuddira mu bigere nga ye amaze okufa. Yamulabira mwana wa mwannyina. Rev. Canon Naphtal Kabanda (55) ow’ekkanisa ya St. Stephen e Mpereerwe bw’akunyumiza gye nvudde w’obulamu bwe nga mukaziwe eyasooka bwe yamukwanira omukazi gw’alina kati onyeenya n’omutwe.\nAgamba nti mukyala we eyamufaako yaleka amulaamidde omukyala ow’okuwasa era naye n’atuukiriza eddaame n’amuwasa nga n’okutuusa leero teyejjusa Abinyumya bwati:\n‘Bwe namaliriza okusoma natandikirawo nokusomesa era natandikira Bbaale C/U mu Luweero era eno gye nasisinkanira mukyala wange eyasooka, Anna Kabanda nga naye yali musomesa. Oluvannyuma naddayo ne nsoma obusomesa bwa guleedi eyookusatu e Gaba, era ng’eno essira nasinga kuliteeka mu bya kuyimba. Bwe namaliriza bansindika e Kyankowe ne nfuulibwa omukulu w’essomero.\nNakyusibwa oluvannyuma ne ntwalibwa e Kalangaalo Primary school era ebiseera ebyo byali bya ntalo ng’amasomero agasinga maggale era twalina abayizi abasukka mu 1,800 mu ssomero. Wano we nasinziira ne mpita olukiiko lw’essomero ne mbaguza ekirowoozo ky’okutandikawo essomero lya sekendule abaana ababeera bamalirizza pulayimale basobole okusomeramu. Gye nava ne nzira e Mityana Junior.\nNFUNA EKIROOTO KY’OKUWEEREZA KATONDA\nMba ndi e Mityana, Omulabirizi Yokana Mukasa we yandabira n’ansaba ampeereze e Mukono nsome obuweereza, kyokka kino nakigaanirawo nga mmanyi nti bannaddiini bafuna omusaala mutono ate nga nze nalina omulimu ogunsasula ssente ezeegasa.\nLumu mu 1988, Omulabirizi Mukasa yanziramu n’antegeeza nti oba nagaana okubeera Omwawule, kale annonze okukulira akakiiko akagenda okusunsula abagenda okusoma Obwawule. Nali ng’aana n’antegeeza nti waaliwo Abaawule abaali bajja okunnyamba okukola omulimu, guno, bwe nawulira kino ne nzikiriza.\nMu mwaka gumu, buli Mulabirizi lwe yansanganga ng’antegeeza nga bwe nagaana okusoma obwa Levirandi. Mukyala wange Anna ye yampa amaanyi bwe yantegeeza nti ng’ende nsome, kuba ye yali w’ali aja kukola okulaba nti tusobola okuyimirirawo ku musaala gwe.\nOmulabirizi yantegeeza nga bw’ayagala nsome diguli y’ebyeddiini e Mukono, ne ng’amba nti nze atasomangako haaya! Nakola ebigezo by’abakulu era bigenda okudda nga mbiyise.\nMba naakatandika okusoma, mukyala wange n’alwala kkansa wa nnabaana, era bwe twamutwala mu ddwaaliro e Mulago okumujjanjaba teyasobola kuwona, bwatyo n’agwa ku ndiri n’andekera ezzadde lya baana munaana, be nalina okulabirira, ate nga nange bwe nsoma.\nMUKYALA WANGE ANDEKERA EKIRAAMO\nOmukyala bwe yalaba ng’obulwadde bumunywezezza era ng’akakasizza nti tagenda kuwona, yampita n’antegeeza nti waliwo omuwala gwe yandyagadde adde mu bufumbo bwe, ye ng’avudde mu nsi.\nOmuwala ono yali mwana wa mwannyina, ng’amuyita ssenga. Bwe namubuuza engeri gye kinaasoboka, yantegeeza kimu nti ggwe kkiriza ebisigadde obindekere.\nNakkiriza era naye n’atandika okubikolako. Ng’ali ku ndiri yasobola okusisinkana muwala we ono Damalie Mbabazi n’amutegeeza awamu n’abeekika kye nga bw’amwagala anfumbirwe adde mu bigere bye ye ng’afudde.\nWaayita akaseera katono n’afa era bwe twali twabya olumbe omuwala ono eyali asoma obusomesa mu mwaka gwe ogwokubiri ku Shimon TTC, baamuteekako ng’omusika, era ne bamunkwasa nange ne mmuwasa.\nKu baana omunaana mukyala wange be yali azadde, Mukama yatuyamba ne tugattako basatu abalala, era ng’abaana baffe bonna mukyala wange abakuzizza bulungi nnyo.\nBANGOBA MU NJU E MITYANA\nMukyala wange bw’amala okufa, ab’essomero lya Mityana Junior bangoba mu nnyumba, nga baagala kugiwa omukulu w’essomero omulala.\nEkiseera kino kyali kizibu nnyo gye ndi, kuba nali nkyasoma bunnaddiini, sirina maka waakuteeka baana ate nga n’abadde n’omulimu afudde, nalowooza eky’okukola ne kimbula.\nEyali akulira ettendekero ly’e Mukono, Omulabirizi Maali bwe yawulira ebintuuseeko, n’asalawo okumpa enju ya bwereere mwe mba mbeera n’abaana bange okutuusa lwe ndimaliriza emisomo.\nEyali akulira essomero lya Bishop’s West Primary School, Elijah Lubwama yang’amba mmuwe abaana bonna basomere bwereere, ate muganda wange James Walakira n’abagulira ebitabo, nze ne mba nga nsigalidde ekintu kimu kya kugula yunifoomu na kubaliisa.\nBwe namaliriza emisomo ne mpereeza mu bifo ebyenjawulo omuli Ndeeba mu Bugerere, ku Bulabirizi bw’e Mukono, Bulabirizi bwa Central Buganda Diocese, West Buganda Diocese, e Masuliita era nga kati ndi mu Busabadinkoni bw’e Mpereerwe ku kkanisa ya St. Stephen.\nMukama ampadde ezzadde lya baana abawerako okuli: Herbert Yawe akola ku laadiyo Star, Jennifer Kabanda munnakatemba wa Afri Talent, Henry Kabanda (Henriko) owa Bukedde F.M , Jjuliet Bukirwa ali mu Canada, Jerome Makumbi akola ku yunivasite ya UCU e Mukono, Anitah Nantume (musuubuzi), Sarah Namukwaya amanyiddwa nga G-snake (muyimbi), Simon\nSemitego, Richard Mukwaya, Rachael Nabbanja, Michael Aligaweesa ne Ndyemanya


Bukedde Online - Ateekateeka okuzimba mu nkuba by'olina okutunuulira obutafiirwa\nOkukola tayiro okuva mu bisusunku by'amagi\nAbalunzi b'eby'ennyanja balaajana lwa bubbi\nLooya wa Ssempala yeekandazze n'afuluma kkooti\nKCCA ekutte abatundira ku nguudo n'okubowa emmaali\nAteekateeka okuzimba mu nkuba by'olina okutunuulira obutafiirwa\nBy'olina okumanya ng'ogula ennyumba ewedde\nAdded 28th September 2019\nENKUBA waliwo lw’etonnya ennyingi n’oluusi okufudemba obutasalako abantu abali mu kuzimba n’abateekateeka okutandika ne basoberwa.\nAmazzi amangi gakuluggusa ettaka. Azimba mu kifo nga kino weetaaga ssente nnyingi ng’osiba amayinja.\nKyokka abakugu mu by'okuzimba bagamba nti kino kye kiseera ekituufu okuzimbiramu ennyumba ey'obuwangaazi kubanga amazzi g'enkuba gayamba okugunya ebisenge.\nEBINTU AZIMBA MU NKUBA BY'ALINA OKUGOBERERA\nJjuuko agamba nti bw'okozesa bbulooka ezitaggya obeera weeziika wekka kubanga lino libeera ttaka nga buli enkuba lw'etonnya kiviirako ebisenge okuzitoowererwa ekizimbe ne kikkamu n'oluusi okugwa.\nYing. Fred Jjuuko Wavammuno agamba nti okuzimba mu kiseera ky'enkuba tekirina buzibu ssinga obeera omanyi eky'okukola.\nMu ngeri y'emu kyandibadde kirungi omusingi ne gujjuzibwamu ettaka munda n'ebweru ne likoonebwa bulungi okwewala amazzi okuyingira ebisenge.\nWeekwate abakugu mu by'obuzimbi bakuwabule ku ngeri gy'ogenda okutambuzaamu omulimu gw'okuzimba naddala omusingi n'okuyiwa enkokoto. Ate ku nnyumba za kalina buli kimu olina kukiyisa mu mitendera emituufu.\nBw'oba osazeewo okukomerera ennyumba mu kiseera ky'enkuba, fuba okulaba ng'amabaati gonna weegali okwewala bbuliti okwonooneka amazzi oba okuvunda.\nOlina okusooka okuteekawo ekifo w'osobola okukuumira ebintu nga seminti, emisumaali n'ebirala obutayonooneka nkuba.\nKirungi okutandika okuzimba ng'olina ebintu ebisinga okugeza: omusenyu, bbulooka, amayinja n'ebirala kubanga mu kiseera kino amakubo gatera okuseerera ekireetera bbeeyi y'ebintu bino okulinnya ennyo.\nFuba okulaba ng'ekifo w'ozimba oba w'ogenda okuzimba si kkubo ly'amazzi ga mukoka naddala ng'ennyumba ekyali ku musingi.\nOlina okwerinda obubenje obuyinza okuva ku nkuba n'okukeereyesa omulimu gw'okuzimba kubanga buli enkuba lw'etonnya ng'okuzimba kuyimirira.\nBw'oba oyiwa matiiriyo ng'omusenyu ne bbulooka, weewale okubiyiwa mu kkubo ly'amazzi obutakuluguka. Bbulooka bwe ziba tezajja bulungi toyonoona ssente kubanga zigenda kukusala.\nOteekeddwa okwerinda obubenje obuyinza okujja n'enkuba ne bukosa abakozi n'ekizimbe. Okugeza ssinga enkuba ebeeramu omuzira, kibuyaga n'okubwatuka kw'eggulu walina okubeerawo ekifo we basobola okweggama.\nAbakozi balina okwambala ebintu ebibatangira okufuna obuvune mu kiseera kino. Okugeza ebyuma ebyokya enzigi birina kukuumibwa mu kifo ekisereke okwewala amazzi okubiyingiramu.\nSsinga enkuba etonnya nga waliwo omusenyu oba enkokoto ebitabule, olina okubibikkako.\nlBw'oba osima omusingi gw'ennyumba mu kiseera ky'enkuba, kyandibadde kirungi ne gusimwa omulundi gumu okuzimba ne kutandikirawo okwewala amazzi okulegema mu musingi.\nAgamba nti olina okwekenneenya omutindo gwa matiiriyo gw'ogenda okukozesa n'obukugu bw'omuzimbi oba abazimbi b'okozesa.\nJjuuko agamba nti bbulooka bwe ziba zaggya bulungi nga n'ettaka lye wakozesa lyali ddungi, bbulooka ne bw'emalawo emyaka esigala ekyali nnamu.\nKAJJUBI ALI MU MAZIGA\nYadde abakugu bagamba nti ennyumba ezimbiddwa mu nkuba ebeera hhumu nnyo, Jonnah Kajubi ow'e Kyengera agyevuma olw'okutomezebwa n'agula poloti mu kifo awakung'anira amazzi.\nBw'oba ozimba mu nkuba kikwetaagisa okukozesa seminti omuka\nNga bw'omanyi akalimi ka babbulooka, omusajja yammatiza era olwagendayo okulambula ne nsiima. Enkeera nakeera mu bbanka kuggyayo ssente ne musasula.\nNasasula ku makya enkuba n'etonnya akawungeezi hhenda okutwalayo omuzimbi okumulambuza ekifo ampabule nasanga nnyanja katono ngwewo ekigwo.\nFfuuti ewezaako ffuuti 30 ku 40 nga nagigula 3,800,000/- kyokka n'okutuusa kati nkyalemeddwa okutandika okuzimba olw'amazzi.\nMu butuufu okuggyako nange okulinda omusana gwake mbeeko gwe ngisiba, siyinza kugizimbamu kubanga ndabira ddala nga nnyonoona ssente zange.\nOKUSOOMOOZEBWA OMUNTU AZIMBA MU NKUBA KWASANGA\nBw'oba tolina wantu w'otereka ebintu ku sayiti, kyandibadde kirungi n'ofunayo muliraanwa gw'okolagana naye ayinza okukuyambako okutereka ebintu bino. Kyokka Jjuuko agamba nti oyinza okunoonya Yinginiya n'apatana ekitundu ky'ennyumba okugeza okuzimba okuva wansi okutuuka ku bbiimu.\nAbakozi olina okubawa ebintu ebikozesebwa nga gamubuutusi, giraavuzi, erementi n'ebirala okwewala obubenje.\nKyangu abakozi okukumpanya ebikozesebwa naddala nga nnannyini nnyumba tali ku sayiti olw'enkuba etonnyatonnya. Mu kiseera kino kiba kizibu okumanya ensawo za seminti z'olina okukozesa buli lunaku.\nKontulakita bw'abeera ng'abakozi abasasula buli lunaku akosebwa kubanga buli enkuba lw'etonnya omulimu guyimirira obudde bw'okuzimba ne bweyongera. Kino kitegeeza nti omulimu gutambula kasoobo bw'ogeraageranya n'omuntu azimba mu musana.\nSsinga okozesa abazimbi abatalina bukugu n'obumanyirivu emikisa mingi egy'okukola ensobi naddala ng'ekizimbe kiri ku musingi oba ku bbiimu.\nEmikisa mingi ebizimbisibwa okwonooneka olw'amazzi. Seminti asobola okwonooneka ssinga enkuba etonnya nga tolina w'otereka bintu okumpi.\nOlina okwekwata abakugu mu by'okuzimba bakuwabule ku ngeri gy'ogenda okutambuza omulimu guno mu kiseera ky'enkuba.\nKino kiba kitegeeza nti y'amanya engeri gyasasulamu abakozi be. Bwe baba bakoze oba tebakoze yinginiya yaakafiiramu. Kyokka kino kitegeeza nti olina okuba ne ssente ezaawamu.\nOno maama yeekengera ababba abaana!\nBalaze ebituli mu nkola ya Kyapa mu ngalo\nMeeya Balimwezo alabudde abasajja\nMuseveni yampasulako omwana wange Bebe Cool - Bidandi Ssali\nBidandi yeetabye mu kivvulu kya Bebe Cool nâ€™acamula abalabi\nOkukola tayiro okuva mu bis...\n“ Nze nabonaabona n'okunoonya emirimu nga n'akamala yunivasitte, kyokka olw’okuba nali nfunye obukugu mu kukola...\nAbalunzi b'eby'ennyanja bal...\nABALUNZI b’ebyennyanja ku mwalo gw’e Masese e Jinja abeegattira mu kibiina kya ‘’Masese Cage Fish Farmers Co-operative...\nLooya wa Ssempala yeekandaz...\nLOOYA wa Isaac Ssempala, bba w’omubaka Naggayi Ssempala yeekandazze n’abooluganda ne bava mu kkooti looya bw’alemereddwa...\nKCCA ekutte abatundira ku n...\nABASERIKALE ba KCCA bakoze ekikwekweto mwe bakwatidde abatembeeyi n’abatundira ebintu ku nguudo n’okubowa emu...\nEnfa y'Omulangira Ssimbwa e...\nOKUFA kw’Omulangira Arnold Ssimbwa Ssekamanya kuleesewo ebibuuzo nkumu ebirese nga biyuzizzayuzizza mu Balangira...\nPhilip, bba wa Kwiini wa Bungereza af...


Bukedde Online - Gwe baggyeemu ensigo atutte ab'ekkanisa ya Watoto mu kkooti\nGwe baggyeemu ensigo atutte ab'ekkanisa ya Watoto mu kkooti\nTumaze emyaka 20 mu bufumbo abaana bonna 5 b'azadde tekuli wange!\nJjajja anneeyoleka n'annaaza nga bwe yakol...\nAdded 17th April 2016\nOMUSAJJA eyasendebwa ab’e kkanisa ya Watoto ne bamuggyamu ensigo nga bamusuubizza okumulabirira, okulabirira nnyina wamu n’okumuwa ssente za fiizi amalirize diguli ye kyokka ne bamenya endagaano abatutte mu kkooti.\nKatamba ng’alaga we baamusala okuggyamu ensigo.\nJohn Katamba 24, agamba nti abakulu mu kkanisa ya Watoto baamutuukirira ne bamusaba abayambe aweeyo ensigo ye eri omuvubuka William Kabuye 17, eyali alwadde ensigo.\nKyokka olwamala okumuggyamu ensigo ne bamwerabira era mu kiseera kino yasannyalala ate aba Watoto tebakyayagala kumanya bimufaako.\n"Mu 2013 nga mmaze okutuuka S.6 mu Seroma High School e Seeta, mwannyinaze Tabitha Nakitende yalwala ensigo era nze namuwerekeranga mu ddwaaliro e Mulago okufuna obujanjabi.\nDr. Robert Kalyesubula ow’e Mulago ye yamujjanjaba era nga waliwo n’omulwadde omulala William Kabuye 17, naye eyali atawaanyizibwa ensigo.\nOluvannyuma omusawo yatutegeeza ng’ensigo za mwannyinaze bwe zaali zinafuye nga yeetaaga endala. Nneewaayo mmuwe emu ku nsigo zange mwannyinaze awone.\nKyokka tuba tukyanoonya ssente z'okugenda e Buyindi, obulwadde ne bunyiikira n'afa nga tetugenze Buyindi.\nMu July wa 2014 nga wayise emyezi esatu nga tumaze okuziika, Dr. Kalyesubula yankubira essimu n'antegeeza nti, nga bwe nnali nsazeewo okuyamba mwannyinaze okumuwa ensigo, nzikirize nnyambe omuvubuka Willy Kabuye kuba naye ensigo ze zaali zinafuye.\nYantegeeza nti, ennamba yange ey’essimu yali agiwadde aba Watoto nga bagenda kunkubirako.\nEnkeera Dr. Chris Kagenda yankubira essimu ne mmusisinkana ng’ali ne Gladys Kasirye ne Fred Niyonzima aba Watoto.\nBansaba nnyambe Kabuye mmuwe ensigo nga bwe nali nsazeewo okukola ku mwannyinaze. Nabategeeza nti, nnina obuvunaanyizibwa omuli okunoonya ssente z'okumpeerera ku yunivasite n'okulabirira baganda bange.\nAbakungu ba Watoto bahhumya nga bwe baali bagenda okunsasulira ssente za yunivasite, okulabirira maama ne bato bange.\nBankakasa nga bwe baali bagenda okunzijanjaba okumala emyaka n’okunzijanjaba obulwadde bwonna obunaava ku kunzigyamu ensi yange.\nNakkiriza okubawa ensigo era eby'okugenda kwange e Buyindi okunongoosa nabikuuma nga bya kyama.\nTUSITULA OKUGENDA E BUYINDI:\nNga December 26, 2014 twasitula okugenda e Buyindi era twatuukira mu ddwaaliro lya Apollo Hospital gye baali ab'okutulongooseza ne Kabuye.\nNga tetunnasitula nasooka kubasaba bansasuleko ku ssente nzirekere maama ne bantegeeza nga bwe zaali zikolwako era nga zonna ndi wa kuzifuna omulundi gumu.\nE Buyindi, Polof. Sandeep Guleira eyali agenda okutulongoosa yatukebera n'agaana okutulongoosa nti tetuli baaluganda.\nGrace Nabirye, omukozi wa Watoto gwe twali tutambudde naye yakubira bakama be essimu mu Uganda n'abategeeza ku byali biguddewo.\nBaagezaako okufuna abasawo abalala okutulongoosa, kyokka nga bonna bagaana kasita baatukeberanga nga tetuli baaluganda.\nTwamala emyezi esatu nga bakyanoonya omusawo w'okutulongoosa nga tusula ku katanda kamu.\nBwe nalaba nga tebikyategeerekeka, nasalawo okubategeeza nga bwe nali mbivuddemu eby'okunongoosa.\nDr. Kagenda yasisnziira mu Uganda n'akuba essimu n'antegeeza nga bwe batali ba kuzannyirwako nga yatuuka n'okung'amba nga bwe baali bajja okundeka ku mawanga singa ng'ana.\nLumu waliwo omusajja ayitibwa Amjad Syed yajja n'atutegeeza nga Polof. Sandeep bwe yali akkirizza okutulongoosa.\nBaatutwala mu ssaza ly’e Kanatarka e Bangalore mu kalwaliro ka Lalitha Health Cares. Bwe twatuuka eno Polofeesa gwe baatugamba nga taliiwo ne mbigaana.\nOmuwala yanva emabega n'ankuba empiso ku mugongo era waayita akaseera katono ne nneebaka.\nNagenda okudda engulu nga bamaze okunnongoosa era nga ndi mu bulumi buyitirivu.\nOluvannyuma lwe nnaku ssatu baatugoba mu ddwaliro ne batutegeeza nti, ssente za Watoto ze baali basasudde zaali ziweddeyo.\nMu kiseera ekyo nali mmaze emyezi ena e Buyindi.\nNakomezebwawo mu Uganda nga April 9, 2015 era nga ku kisaawe Ntebe nasanga abakungu ba Watoto bannindiridde.\nBannyaniriza ne tujja e Kampala ne bampa entambula entuusa ewa kojja Vicent Kigozi e Nangabo.\nOluvannyuma lwa wiiki emu, aba Watoto bankima e Nangabo nebantwala ku kabaga okunneebaza okubawa ensigo. Baatukwata ku butambi ne Kabuye eyali omulwadde.\nKyokka ne ku luno nnali nsuubira okumpa ssente zange naye tebampa. Kyokka waliwo bapaasita abampa obukadde munaana ku lwabwe okunneebaza.\nWabula obulumi bwagaana okuwona ne hhenda mu Case Hosipital Dr. Nyanzi n’ankebera n'azuula nga bandekamu ppamba ne wuzi munda.\nYantegeeza nti, bannongoosa bubi nga balina okunziramu. Nategeeza aba Watoto ne banseza luti tebannyamba.\nNatandika okusannyalala mu ku ludda we baggya ensigo. Dr. Kagenda owa Watoto yantegeeza nti tebaalina ssente za kunzijanjaba, kuba okutulongoosa kyali kibatutteko ssente nnyingi.\nYantegeeza nti okuwaayo ensigo nkitwale nti nali nnyamba buyambi Kabuye. Njagala waakiri aba Watoto banfunire ekyokukola, kuba nsula ne maama omuto naye ndaba muzimbiridde." Katamba bwe yanyonnyodde.\nMAAMA AYAGALA BAMUJJANJABE\nSylvia Nalubombe nnyina wa Katamba omuto amulabirira agamba nti, mutabani we akyalemeddwa okufuna obujjanjabi obutuufu.\nYagambye nti waliwo omuntu eyamukubirako essimu n'amutegeeza nti wa Watoto, kyokka olunaku lwe yamusuubiza okujja teyalabikako.\nDr. Vianney Kweyamba owa Case Hospital mu Kampala eyaddamu okulongoosa Katamba yategeezezza nti, Katamba yagenda mu ddwaaliro ng'alina obulumi oluvannyuma lw’okulongoosebwa e Buyindi.\nYamulongoosa mu nkovu obulumi ne bukendeera, kyokka n'amuwa amagezi okufuna obujjanjabi obulala.\nYagambye nti obulumi bwe kika kino busobola okutwala ekiseera ekiwerako kyokka ng'omulwadde abeera alina okumira eddagala.\nMukâ€™Omusumba Mulinde bamukutte ne kinyoozi\nAbasuubula sukaali mu makampuni agamukola baloopye mu kacita


Bukedde Online - Kiggwa leero\nBesigye tannakwatibwako, bamuwerekedde waka - Poliisi\n'Bbomu' ebwatuse n'etta abaana 3 abalala 6...\nEbyo byakomye nga February 16, 2016 ku ssaawa 6:00 ez’omu ttumbi, ekisigadde be balonzi okusalawo ani gwe bawa akalulu!\nZIBADDE ennaku 101 ez’okwogera, ng’abavuganya ku ntebe y’Obwapulezidenti n’ababaka ba palamenti baperereza abalonzi.\nEra ddala kiggwa leero. Abavuganya ku bwapulezidenti abaatandika okutalaaga eggwanga nga November 9, 2015 kuliko; Yoweri Kaguta Museveni (NRM), Dr. Warren Kiiza Besigye Kifeefe (FDC), John Patrick Amama Mbabazi (talina kibiina), Dr. Abed Bwanika (PDP), Maj. Gen Benon Biraaro (UFP), Polof. Venansius Baryamureeba (talina kibiina), Elton Joseph Mabirizi (talina kibiina) ne Maureen Faith Kyalya (talina kibiina).\nKIGGUNDU AKKIRIZZA ESSIMU WE BALONDERA\nSsentebe w’akakiiko k’Ebyokulonda, Ying. Badru Kiggundu addirizza ku nnatti n’akkiriza abantu okugenda n’essimu zaabwe mu bifo ebironderwamu kyokka baziggyeko nga batuuse mu layini n’oluvannyuma bazizzeeko nga bamaze okukuba akalulu nga bali mu mmita 50 okuva awalonderwa.\nYing. Kiggundu era alagidde abalonzi nti bwe bamala okukuba akalulu, baddeyo ewaabwe bakole ebyabwe , balinde akawungeezi ku ssaawa 10:00 ez’olweggulo baddeyo okubaawo ng’obululu bubalibwa n’okulangirirwa.\nBino yabitegeezezza mu bubaka bwe obusembayo eri abalonzi nga beetegekera okulonda ku Lwokuna, okwa Pulezidenti n’ababaka ba Palamenti 402, okuli abakyala 112 aba disitulikiti n’abakiikirira Konsitityuwensi 290.\nKiggundu yagambye nti ebikozesebwa byonna mu kulonda byatuuse dda ku magombolola gonna 1,403 agali mu Uganda era zinaagenda okuwera essaawa 1:00 ey’oku makya nga byatuusiddwa dda wonna mu bifo 28,010 awalonderwa.\nAWANGUDDE ALANGIRIRWA KU LWAMUKAAGA\nOkukuba akalulu kutandika ku ssaawa 1:00 ez’oku makya kukomekkerezebwe ku ssaawa 10:00 ez’olweggulo wonna mu ggwanga.\nKiggundu yakakasizza Bannayuganda nti ebijjuvu ebinaava mu kulonda kwa Pulezidenti ajja kubirangirira nga essaawa tezinnasukka 10:00 ez’olweggulo ku Lwomukaaga kubanga etteeka limulagira obutasussa ssaawa 48 okubifulumya.\nYannyonnyodde ku birina okugobererwa mu biseera ebyokulonda n’oluvannyuma ng’okulonda kuwedde n’agamba nti etteeka limuwa obuyinza obwenjawulo bw’asobola okukozesa singa embeera ebeera yeetagisizza.\n“ Abantu baddembe okugenda n’amasimu gaabwe mu kifo ebyokulonda,. kye twagaanye be bantu okukozesaa essimu zaabwe okukuba ebifaananyi abantu abali mu kulonda oba okwogerera ku ssimu mu kifo awalonderwa,” Kiggundu bwe yategeezezza Bukedde eggulo.\nAb’ebyokwerinda abalabirira ebifo ebironderwamu, Ying. Kiggundu yagambye baweereddwa ebiragiro, okukakasa nti buli muntu atuuka mu kifo awalonderwa, essimu ye aggiggyako, n’alyoka asimba layini okulonda oluvannyuma n’agizzaako ng’ali mita nga 50 okuva awalonderwa.\nKiggundu yagambye nti abantu bokka abakkirizibwa okukozesa amasimu gaabwe be balabirira ebyokulonda ne Baagenti ab’abeesimbyewo kyokka nabo tebakkirizibwa kukuba balonzi bifaananyi kubanga okwo kubeera kumalako balonzi ddembe lyabwe nga bakuba akalulu.\n“Baagenti b’abeesimbeyo tubakkirizza okubeera n’essimu kubanga bayinza okwagala okwogera ne bakama baabwe kyokka tubagaanyi okukuba abalonzi ebifaananyi,” Kiggundu bwe yagambye.\nKiggundu yakakasizza Bannayuganda nti ebyokwerinda biri gguluggulu kubanga ku buli kifo ebironderwamu, byonna 28,010, bataddeko omuserikale wa Poliisi n’agattako nti wajja kubaawo n’amagye nga galawuna okwahhanga embeera yonna eyinza okubalukawo.\nKu buli kifo awalonderwa, Kiggundu yagambye nti akakiiko k’ebyokulonda kataddewo abantu bataano (5), ekitegeeza nti akakiiko kapangisizza abantu abasoba mu 140,000 okulabirira ebyokulonda.\nKiggundu yalabudde abeesimbyewo obutagezaako kwerangira oba okufulumya omugatte gw’ebivudde mu kulonda n’alabula nti ekitongole ekivunaanyizibwa ku by’empuliziganya mu ggwanga kiri bulindaala okuggalawo omukutu gw’Empuliziganya ogunaamenya amateeka g’ebyokulonda.\nYing. Kiggundu afulumizza akalulu ka Museveni ne Besigye kyalo ku kyalo


Ab'ebijambiya batemye omuntu omulala e Kyotera - StaDailyNews\nHome Amawulire Agaakuno Ab’ebijambiya batemye omuntu omulala e Kyotera\nAb’ebijambiya batemye omuntu omulala e Kyotera\nOkusinziira ku nsonda ezesigika, ono abatemu bamuzingirizza ku lubalaza ng'ayingira mu nju nebamutema emikono gyombi nebadduka.\nAkawungeezi ka leero nga zikunukiriza okuwera ssaawa bbiri, abatemu ab’ebiambiya balumbye era nebatema omukyala ategerekese nga Mariagoreth Nakyanzi owe Buyingi Kyango Kasaali town council mu Kyotera.\nOkusinziira ku nsonda ezesigika, ono abatemu bamuzingirizza ku lubalaza ng’ayingira mu nju nebamutema emikono gyombi nebadduka.\nAddusiddwa mu ddwaliro e Masaka ngabiwala ttaka.\nOkusinziira ku batuuze,abazigu babadde baakabasuulira ebibaluwa bi kiro kitwala omunaku ebibalaalika okubatema.\nPoliisi y’ekyotera eyanguye okutuuka mu kifo kino wabula nga ebadde ekyagaanye okubaako kyeyogera.\nMungeri yeemu, abantu kkumi kwabo poliisi bezze ekwata kubyekuusa ku butemu bw’ebijambiya mu bitundu bye Masaka batwaliddwa mu kkooti era nebasindikibwa ku alimanda okutuusa nga 15-09-2021.\nWerutukiidde olwaleero nga abantu 28 beebakattibwa mu bbanga lya mwezi gumu ggwokka.\nPrevious articleLaba amagezi NUP geewadde ab’e Masaka ku b’ebijambiya\nNext articleLutalo appointed Crested Cranes coach as Fufa names squad for Cosafa Cup


Omulamuzi aboye essimu zababaka ba NUP | Dembe FM 90.4\nOmulamuzi aboye essimu zababaka ba NUP\nBya Barbra Nalweyiso\nWabadewo akajagalalo mu kooti enkulu e Mubende ababaka mu palament 3 webajidwako amasimu gwabwe omulamuzi Emmanuel Baguma oluvanyuma lw’okubakwata lubonna nga bakwata e bifaananyi mu Court ekintu kyeyagaana edda era bwatyo nabalagira okuwaayo amassimu gabwe.\nOmulamuzi abategeeza nga bwabasasidde obutabatwala mu kkomera wabula nga oluvanyuma zabazidizibwa nga ebifananyi bisangudwamu.\nAbabaka banno kubaddeko owa Mityana District omukyala Joyce Bagala,owa Mityana Municipality Francise Zaake nowa Busujju David Lukyamuzi Kalwanga nga banno ebifaananyi babadde bakubye bya Hassan Mutebi abadde azze okulumiriza Joyce nti yapangisa bakanyama beyakulemberamu nebajja okulonda e Mityana nokukyankalanya okulonda.\nLubadde lunnaku lwakubiri ngomulamuzi awuliriza omusango ogwalopebwa Minister webyettaka Judith Nabakooba Nalule ngawakanya obuwanguzi bwa Joyce Bagala Ntwatwa era leero abantu 6 bebawuliriziddwa ngesigadde mwenda abasuubirwa okumalirizibwa ku Sunday eno nga 5/9/2021.\nOluvudde mu Court Minister atubuulidde nti bantu be bajeeyo Bulungi obujulizi obuluma Joyce nti yabba akalulu era wakumujjako obuwanguzi bwe obwamuwebwa abantu nebabumubbako.\nKakati bbo bannamateeka ba Nabakooba okuli Ivan Omoroni ne Okello Oryem bavumiridde efujjo erikoleddwa ababaka nga bagezaako okutiisatiisa abajulizi baabwe.\nKyokka Joyce Bagala agambye nti ye banno bazzenga bantu be era tewali fujjo lyebakoze kuba abantu abalala babadde mu Court naye bayikirizaamu babe ekiraga obutitizi bwoludda oluwaabi.\nYe Francise Zaake agambye nti obujulizi obuzze mu Court talabyemu nti era bureteddwa bafere bebagadde okukuba e bifaananyi omulamuzi nabalemesa kale Minister yesibe bbiri kuba bwebamuwangula wakuliwa ensimbi buwanana.


Ezekiel 19 - Holy Bible [Luo Bible 2020] - (Eze 19)\nEra nate tanula okukungubagira abakungu ba Isiraeri,\noyogere nti Nnyoko kyali kiki? Mpologoma nkazi: yagalamiranga mu mpologoma, wakati mu mpologoma ento mwe yayonseza abaana baayo.\nN'akuza emu ku baana baayo; n'eba mpologoma ento: n'eyiga okukwata omuyiggo, n'erya abantu.\nEra n'amawanga ne gagiwulira; yakwatibwa mu bunnya bwabwe; ne bagireeta n'amalobo mu nsi y'e Misiri.\nAwo enkazi bwe yalaba ng'erindiridde n'essuubi lyayo nga libuze, n'eryoka eddira omwana gwayo omulala, n'egufuula empologoma ento.\nN'etambulatambula mu mpologoma, yafuuka empologoma ento: era yayiga okukwata omuyiggo, yalya abantu.\nEra yamanya amayumba gaabwe, n'ezisa ebibuga byabwe; ensi n'erekebwawo ne byonna ebyalimu olw'eddoboozi ery'okuwuluguma kwayo.\nAwo amawanga ne bagirumba enjuyi zonna nga gayima mu masaza: ne bagisuulako ekitimba kyabwe; n'ekwatibwa mu bunnya bwabwe.\nNe bagisiba mu jjiririzo n'amalobo, ne bagitwala eri kabaka w’e Babulooni; baagitwala mu bigo, eddoboozi lyayo lireme okuwulirirwa nate ku nsozi za Isiraeri.\nNnyoko yali ng'omuzabbibu mu musaayi gwo, ogwasimbibwa awali amazzi: yali mugimu, yajjula amatabi olw'amazzi amangi.\nEra yalina emiggo eminywevu okuba emiggo egy'obwakabaka egy'abo abaafuganga, n'obukulu bwabwe bwagulumizibwa wakati mu matabi amaziyivu ne balengerwa olw'obuwanvu bwabwe nga balina olufulube lw'amatabi gaabwe.\nNaye yasimbulibwa olw'ekiruyi; yasuulibwa wansi, embuyaga ez'ebuvanjuba ne zikaza ebibala bye: emiggo gye eminywevu ne giwogokako ne giwotoka; omuliro ne gugookya.\nAwo kaakano asimbiddwa mu ddungu, mu nsi enkalu ey'emiyonta.\nEra omuliro guvudde mu miggo egy'amatabi ge, gwokezza ebibala bye, ne kutaba ku ye omuggo munywevu okuba omuggo ogw'obwakabaka ogw'okufuga. Ebyo bya kukungubaga, era biriba bya kukungubaga.


Bukedde Online - Obukodyo bannaddiini bwe bakozesa okugoba emizimu\nObukodyo bannaddiini bwe bakozesa okugoba emizimu\nBaabano abaana abasse bazadde baabwe mu ntiisa...\nEKIMU ku bintu ebisinga okubonyaabonya abakkiriza mu ddiini ez’enjawulo gy’emizimu, abantu bangi balumbibwa emizimu ne gibakozesa ebintu eby’enjuwulo omuli okweyambula, okubasuula eddulu, okubakozesanga ne baba ng'abeegasse mu mukwano, okumeketa amannyo n’okwekola ebintu ebitasaana. Bannaddiini ba\nBya ANTHONY SSEMPEREZA NE MEDDIE MUSISI\nEKIMU ku bintu ebisinga okubonyaabonya abakkiriza mu ddiini ez’enjawulo gy’emizimu, abantu bangi balumbibwa emizimu ne gibakozesa ebintu eby’enjuwulo omuli okweyambula, okubasuula eddulu, okubakozesanga ne baba ng'abeegasse mu mukwano, okumeketa amannyo n’okwekola ebintu ebitasaana. Bannaddiini bavuddyo ne boogera ku mizimu egiyigganya abantu.\nMsgr. Charles Kimbowa agambye nti, "Kituufu emizimu weegiri era gibonyaabonya abantu. Mu Bayibuli tulaba Yezu ng'agoba emizimu, gye yasanga nga gibonyaabonya omuntu mu kibuga Yerusalemu n'agiboggolera era n'agisindika mu mbizzi ezaali awo okumpi era ne zidduka zonna ne zigwa mu nnyanja.\nAbasaseredooti bonna bafuna obuyinza ewa Katonda okugoba emizimu mu bantu. Kyokka Klezia erina abasaser¬edooti berondayo n’ebawa obuyinza okugoba emizimu mu lujjudde.\nMu Klezia tulina abasaseredooti nga Msgr. Expen¬dito Magembe e Bukalango, Rev. Fr. Atanansio Musajjaakaawa e Bunnamwaya, Rev. Fr. Patrick Mubiru e Gombe. Rev. Fr. Dominic Mwebe e Nansana, Rev. Fr. Raymond ow’ekibiina kya ‘Mis¬sionary of the Poor’ e Mutundwe ne Rev. Fr. Jacinto Kibuuka e Bukalango, bano mu ssaza ekkulu erya Kampala be bavunaanyizib¬wa okugoba emizimu mu bantu n’ebifo ng’amasomero.\nAbasaseredooti abalala nabo basobola okugoba emizimu, kyokka bo tebakikola mu lujjudde. Waliwo n'engeri Omukatoliki gy'asobola okugobamu emizimu.\nOmukatoliki eyabatizibwa asobola okugoba emizimu bw'akozesa omusaalaba n'essappule era n’amazzi g’omukisa. Emizimu gwe gitawaanya funa omusaalaba oba ssappule ogyambale ate bw'oba ogenda okwebaka ogisse mu bulago oba emitwetwe n’omusaalaba.\nFuna amazzi g’omukisa ogamansire mu kisenge kyo n’ekitanda kyo kyonna oluvannyuma okoowoole erinnya\nlya Katonda nti, sitaani nkugoba mu linnya lya Yezu eno nga bw'okozesa omusaalaba okukuba akabonero nti, mu linnya lya Patri, n'omwana ne mwoyo mutuukirivu. Amiina emizimu gidduka. Ekirala ayambadde ssappule, omu¬daali oba omusaalaba kiba kizibu emizimu okumuyingiramu ne gimutawaanya okusinga oyo aba tabirina. Ssappule n’omusaalaba byakulwanyisa by’amaanyi nnyo mu kugoba sitaani."\nABALOKOLE BWE BAKOLA;\nOmutume Dr. Joseph Sser¬wadda akulira ekibiina ekifuga abalokole mu ggwanga agambye nti, "Emizimu tegisobola kulumba mukkiriza era emizimu gituntuza batali bakkiriza. Nze emizimu gyantuntuza nga gisula gintuga, gindoosa ebirooto ebibi n’ebirala kyokka bwe nalokoka mu 1973 gy’emyaka egisoba mu 40 emizimu tegiddanga kuntuntuza.\nOmuntu lw'akkiriza okulokoka n'akkiriza erinnya lya Yesu agob¬wako emizimu gyonna era omu¬kolo ogw'okumugobako emizimu gukolebwa oyo amuyingizza mu kukkiriza.\nEmizimu gigaya, ginyooma era gipima oyo ayagala okugigoba noolwekyo okusobola okugoba emizimu kyetaaga amaanyi ag’enjawulo agasinga emizimu amaanyi. Tulina emitendera ena mwe tuyisa omuntu okusobola okugoba emizimu.\n1 Ogusooka gwa kukkiriza erinnya lya Yesu.\n2 Oguddako agoba emizimu afuuka omuyigirizwa wa Yesu.\n3 Afuuka muweereza era ku mutendera guno omuntu asobo¬lera ddala okugoba emizimu. era n’ewuwe tegisobola kugendayo.\n4 Guno omutendera omulo¬kole aba asobola okufufuggaza emizimu gyonna era n'ewuwe gityayo era bwe gimulaba gibuna emiwabo. Omuweereza buli lw’agamba emizimu nti, mbagoba mu linnya lya Yesu emizimu gira¬ba muliro nga gidduka. Omuweer¬eza y'asobola okugoba emizimu n'agikuumira gy'agigobedde ne gitadda.\nENKOLA MU BAKRISITAAYO;\nOmulabirizi wa Mukono Williams Ssebaggala agambye nti, "Ekkanisa emanyi nti waliwo emizimu era erina abaawule abasobola okugigoba. Ekkanisa erina abantu abalina ebitone eby'enjawulo waliwo akola obu¬lungi mu bavubuka, ku baana, mu basomesa ne mu kulyowa emyoyo. Waliwo abasobola n’okugoba emizimu mu kkanisa. Wano mu Bulabirizi bw'e Mukono buli lwa Ssande tubeera n’okusaba kw'okuwonyezebwa mwe bagobera emizibu ku buli kkanisa ku ssaawa 11:00 ez’olweggulo.\nTulina ekitongole ekivunaanyizibwa ku kusabira abantu abatawaanyizibwa emizimu nga kikulirwa Canon James Batte. Omukrisitaayo kennyini asobola okweyamba n’atatwalibwa mizimu, nga yeesabira kennyini ate n'obutawakankula bintu bya mizimu ng'okugenda mu masabo\nAkaloosa nako kakola - Sheikh Kirya\nSheikh Hassan Kirya omwogezi w’Obusiramu e Kibuli (mu katono) agambye nti, "Emizimu mu Busiraamu gigobwa ne Kulaani. Okugoba emizimu ku muntu kika kya kujjanjaba ate si buli muntu nti, asobola okugoba emizimu okuggyako abo abalina 'yirimu' y’okugoba emizimu. Waliwo Basheikh abalina 'yirimu' y’okugoba emizimu ne sitaani.\nWaliwo amateeka agafuga omuntu agoba emizimu n'ago agafuga gwe bagigobako. Singa oli mukazi nga y'agoba emizimu, ateekwa okwambala obulungi singa gimuvulunga mu ttaka tasobola kukunama.\nAteekwa okuba n’owoluganda lwe ate gwe bakolako ateekwa okwetegereza oyo amujjanjaba okulaba nga ddala 'yirimu' agirina egoba emizimu.\nTunuulira ekifo w'ajjanjabira n’ebirala. Omuntu agoba emizimu ateekwa okuba ne 'yirimu' egoba emizimu kubanga bw'aba tagirina gimukosa oluusi n'oyo gwe bagigobako.\nAgoba emizimu alina okwekolako olugo emizimu ne gitamuyingiramu. Waliwo edduwa esomwa ku makya, olweggulo ne bw'oba ogenda okwebaka.\nWaliwo edduwa esomwa Omusiraamu egoba emizimu ng'agenze mu kifo ekipya. Waliwo n’edduwa egoba emizimu esomwa Omusiramu bw'aba ayingira mu katale kubanga akatale kakuhhaanyizo lya buli muntu kyangu okubaayo emizimu. Waliwo edduwa egoba emizimu Omusiraamu gy'asoma ng’ayingira mu kaabuyonjo, kubanga emizimu gyewogoma nnyo mu bifo nga kaabuyonjo. Omusiraamu akubirizibwa okwekuba obuloosa n’okunyookeza obubaani bigoba emizimu.\nEmizimu giyingira gitya omuntu?\nSinga okunkumula mu kisiikirize ky’omuti gikuyingira kubanga gyewogoma nnyo mu bisiikirize.\nSinga ofuuyisa mu bitulituli by'osanze gikuyingiramu kubanga gisula nnyo mu bituli. Okusambasamba ebintu ebiriiriddwaako by'osanze mu kkubo. Bino bibaako emizimu egisobola okukuyingira.\nWaliwo n'emizimu egimala gakuyingira ng'otambula ne gikutomera ne gikuyingiramu. Kyokka bw'osangibwa ng'osomye edduwa ogiwona ne giyingira atasomye.\nWaliwo emizimu emisindike ng'abantu be bagisindika ne giyingira mu balala.\nWaliwo emizimu egiyingira abantu nga giba gya kika gy'azaalwa. Emizimu gino gyonna gigobebwa okusinziira ku kika kyagyo ekiba kikuyingiddemu era n’amaanyi agakozesebwa okugigoba gasinziira ku kika kya muzimu. EDDIINI


Bukedde Online - 'Abakristu mukome okunoonya ebyamagero'\n'Abakristu mukome okunoonya ebyamagero'\nOwa NRM omulala bamugobye mu Palamenti lwa biwandiiko\nEyasiibudde mukazi we okugenda ku mulimu a...\nMsgr. Jjumba yasabye Abakristu okunywerera mu ddiini era beewala okugenda na buli kabiina ke babeera bawulidde nti kakola ebyamagero kuba bangi bye bayigiriza bikontana n’enjigiriza yaKlezia.\nAbantu abaagenze mu kusaba kw’okujjukira olunaku lw’omujulizi Kalooli Lwanga.\nAbakrisitu mu Ssaza ly’e Masaka n’emiriraano abaalamaze ku kiggwa ky’omujulizi Kalooli Lwanga e Biriinzi baasabiddwa okukomya okutangatanga mu ddiini nti banoonya byamagero.\nOkulamaga kuno okubaawo buli Ssande esooka mu mwezi gwa July, ku mulundi guno kwakulembeddwa ab’ekigo ky’e Kimaanya nga Mmisa yayimbiddwa omubeezi w’omusumba Msgr. Sylivest Jjumba nga baasonze ne ssente ez’okukulaakulanya ekifo kyabwe.\nAbakristu baasabidde omusumba w’e Masaka, John Baptist Kaggwa, ajjanjabibwa obulwade bw’amaaso mu Amerika.\nEssaala endala baaziweerezza mulamazi munnaabwe abadde tabasuulirira buli mwaka Col. Kiiza Besigye nga basaba Mukama amuvvuunuse emisango gy’aliko.\nN’agamba nti waliwo abatagenda mu bubiina buno ate ne beeytunira amasabo n’agamba nti bano babeera mu busibe bwa sitaani bwe balina okuvaamu okusobola okufuna emirembe mu mutima era egyannama ddala.\nMsgr. Jjumba awakanyizza ebyogerwa nti abantu bagwa mu kibi nga tebakimanyi n’agamba nti ekibi kyamanyibwa dda, n’abakigwamu bakigwamu mu bugenderevu n’abasaba beegayirire Kristu abajjuze mwoyo mutuukirivu bakisumululwemu.\nN’agamba nti ekinaawonya abantu ekibi kwe kufuna obuswavu mu mitima ne bamannya nti kye bakola kikyamu era ne bakireka.


Bukedde Online - Ekisenge tokisuulirira mu buyonjo\nEkisenge tokisuulirira mu buyonjo\nEbbaluwa ya Ssenga: Ekisenge tokisuulirira...\nYiino kibooko y’abasajja ekola ku bakyala...\nNabaddeko ewuwo naye lwaki engoye ozimansamansa buli wamu, naddala mu kisenge? Obuyonjo tebulina kukoma mu ddiiro.\nMwana wange weebale emirimu era nasanyuka bwe namanya nti kati obufumbo obukutte bulungi. Naye ate waliyo akabulamu nga nako njagala okakole obufumbo butereere. Ekisenge kyo nakirabye naye tekyandabikidde bulungi. Kubanga engoye nazirabye nga buli w’okuba eriiso olaba ngoye. Ekinaabiro kyansobedde nga kirabika tokiyonja.\nMwana wange obuyonjo tebulina kubeera mu ddiiro, mu kiyungu ate ekisenge kyammwe n’okyerabira. Omukyala yenna alina okubeera omuyonjo mu nnyumba yonna. Oba tokimanyi omusajja oluusi ayinza obutafuna bwagazi olw’obucaafu bw’ekisenge.\nEkisenge nakyo kifeeko,tolina kubeera muyonjo lwa bagenyi bokka, olina okubeera omuyonjo kubanga naawe oyagala okubeera omuyonjo. Naye kati ndaba ng’ofaayo nnyo okubeera omuyonjo mu bifo by’omanyi nti abagenyi batuukawo. Kati mwana wange omusulo okuwunya mu kinaabiro kyammwe oba mu kisenge kyammwe ate nga temulina mwana muto asula mu kisenge kyammwe nze ndaba nga kigenze wala.\nEkiyigo kyammwe mukifuuyisaamu ate nga mulina toyireeti enzungu mu kisenge? Omanyi abantu bangi balina omuze ogwokufuuyisa nga banaaba, ne batamanya nti omuze guno guleetera ekinaabiro okuwunya. Ate ky’olina okukola kwe kulaba ng’ekiyigo okyoza buli lunaku olwo omusulo tegusobola kuwunya.\nN’ekirala nasobeddwa engoye nga ziri buli wamu. Olina okufuna ekisero ky’engoye eziddugala ate n’ekirala nga kya ngoye ennyonjo. Ate bw’omala okugolola engoye nazo zifunire w’oziteeka. Naye ekisenge mu butuufu kyabadde kirabika bubi ddala ate nga kiwunya. Olina okubeera omuyonjo mu mbeera yonna.\nOmutaka Namwama, akulira ekika ky'Ekkobe atuuziddwa


Omusajja atemye mukazi we n’adduka\nBujjingo alumbye Ssennyonga mu kusaba e Namboole:...\n“Nze ngenda kuweza emyaka 42 nga ndi mu njiri naye abantu bankwatiddwa obuggya wabula nsonyiwa era abo, Bugingo basonyiwe”.\nYagambye nti abakwatirwa Bugingo obuggya balinga akabwa akaboggolera enjovu kuba bw’eba erina w’eraga nga waliwo akabwa mu maaso ne bwe kaboggola katya, enjovu esigala esonga busonzi mu maaso n’awunzika nti Bugingo alinga njovu mu kiseera kino mu kisaawe ky’okubuulira enjiri.\nBugingo nga tannalinnya katuuti yasoose kwetoloola kisaawe ng’awuubira abantu nga nabob we baanukula n’okuwuuba obutambaala obweru n’ebitabo bye baakazaako “Vision Book” mwe bawandiika ebiruubirirwa byabwe bye baagala Katonda abakolere.\nOluvannyuma Bugingo yagenze mu muddo gw’ekisaawe wakati n’agwa wansi ng’avuunise omutwe n’amala eddakiika nga ttaano ng’asa ate oluvannyuma ne yeevuunula n’atunula mu bbanga era n’agenda mu maaso n’okusaba.\nOluvannyuma yavuddewo n’afukamira era awo amaziga gaabadde gamuyitamu nga geetabise n’entuuyo, n’aggyayo akatambaala akeeru okwesangula mu maaso nga bw’ayongera okusaba.\nOluvannyuma yalinnye akatuuti n’asimbula enjiri ng’aduumira endwadde, obwavu n’ebizibu ebirala bive mu bulamu bw’abantu bafune obulamu obulungi.\nAkatuuti yakalinnye ku ssaawa 6:15 ez’ekiro wakati mu nduulu eraga obuwagizi okuva mu bagoberezi be.\nPaasita Siraje yebazizza Museveni okulowooza ku Butcherman


Bukedde Online - Owapoliisi abadde akola ne Kaweesi alaze engeri gye babadda babalaalikamu okubatta\nOmugenzi Felix Kaweesi\nOFIISA wa poliisi abadde akola ne Andrew Felix Kaweesi aleese obujulizi omuli n’obubaka ku ssimu ng’abatemu beewera okutta!\nObubaka obumu busoma nti, “Ne bw’onaabeera ne ba ‘Esikooti’ (abakuumi) bameka, ssebo tulina obuyinza obukuba mmotoka yonna, mpozzi babawe Mmamba.” Obubaka obulala busoma nti, “Mbasibirako, temukyasobola kutuuka mu December nga temunnafa; tumaze okufuna obakafulu.” Obubaka buno abatemu babadde babuweereza ku masimu ga ba ofiisa ba poliisi era ne Kaweesi babadde babumusindikira nga bamutegeeza nti asigazzaayo ennaku mbale bamutte.\nKaweesi yattiddwa ku Lwokutaano lwa wiiki ewedde emisana ttuku nga yaakava mu makaage e Kulambiro okumpi n’e Kisaasi mu Kampala.\nBaamukubye amasasi 30 ne bamuttirawo n’omukuumi we Kenneth Erau gwe baakubye amasasi 32 ne ddereeva Godfrey Wambewo gwe baakubye amasasi munaana era bonna ne babaleka nga bamaze okukakasa nti bafudde.\nBALINA ABABAWAGA MU POLIISI\nOfiisa ono ataayagadde kwatuukirizibwa yagambye nti abanoonyereza ku batemu bano balina n’okunoonyereza gye baggya amaanyi.\nYagambye nti omutemu okwewerera omuserikale tekitera kubeera kyabulijjo, ate okwewera okwo bwe kutuukirira emisana ttuku, kyongera okukakasa nti omutemu oyo tali yekka.\nYannyonnyodde nti waliwo abazigu be bazze bakwata era abamu nga bakozesa mmundu kyokka ne bayimbulwa mu ngeri eziriko ebibuuzo era okubalemerako kye kimu ku bibadde bibazaalira obuzibu.\nYayongeddeko nti abamu ku bazigu abo bali mu bibinja ebipangisibwa okutta abantu era basobola okukozesebwa omuntu yenna akulinako akakuku ne bakutta, kubanga n’emmundu bazirina.\nYagambye nti ebya Kaweesi byabakubye wala kubanga y’abadde abagumya ku bubaka buno ng’abategeeza lunye nti: “Tetuyinza kukkiriza bamenyi b’amateeka kututiisatiisa tuve ku kye tuteekeddwa okukola.” Obubaka buno bwakwasibwako n’abavunaanyizibwa ku kulondoola eby’amasimu ne yintaneti (Cyber Crime), kyokka baakizuula nti ennamba kwe babuweerereza teyawandiisibwa era bakyafuba okuzuula we batandikira okuyigga abatemu.\nObubaka buno baatandika okubuweereza mu July wa 2014 era bweyongera nnyo ku nkomerero y’omwaka oguwedde ate ne kisukka ku ntandikwa y’omwaka guno.\nYagambye nti ebigambo Pulezidenti Museveni bye yayogedde mu kukungubagira Kaweesi nti poliisi yasenserwa abamenyi b’amateeka, tebyabeewunyisizza kubanga baludde nga bakiraba.\nMuseveni yayogedde nnyo ku kitongole kya CID ekinoonyereza ku buzzi bw’emisango nti kye kisingamu obuzibu, kyokka ofiisa ono yagambye nti ekitongole ekirala kye balina okukubamu ttooci ky’ekya Flying Squad kubanga kyayingiza abantu abaggyibwa mu bumenyi bw’amateeka, wabula abamu baasigala bakyawuliziganya n’abazigu.\nBukedde wa July 30, 2014 yafulumya eggulire ery’olukalala lw’abaserikale ba poliisi abazigu lwe baakola nga beewera nti balina okubatta era ku lukalala luno, Kaweesi ye yali akulembedde. Abantu abasukka mu 10 be baakakwatibwa ku by’okutemula Kaweesi era kuliko n’abaserikale ba poliisi.\nAbaakwatiddwa bakuumirwa Nalufenya nga bwe bongera okubakunya.\nABAKUNGU BA POLIISI BABONGEDDE OBUKUUMI\nOluvannyuma lw’okutemulwa kwa Kaweesi, poliisi eyongedde obukuumi ku bakungu baayo naddala 22 ababadde ku ddaala erimu ne Kaweesi erya AIGP.\nBuli omu kati awerekerwa kabangali erikoabaserikale. Omwogezi wa poliisi mu ggwanga omuggya AIGP Asan Kasingye yagambye nti basazeewo okuwa abaserikale ab’amaddaala aga waggulu obukuumi obw’amaanyi kubanga be basing okutiisibwa, kyokka n’agattako nti n’abamadaala aga wansi abalina okutiisibwa baakuweebwa obukuumi obumala.\nKasingye yagambye nti bagenda kukola enteekateeka okufuna emmotoka ez’emibiri emigumu ezitayitwamu masasi mangu kubanga singa Kaweesi gye yabaddemu osanga yandisobodde okwerwanako.\nYayongeddeko nti mu ngeri y’emu poliisi egenda kwongera ne ku bungi bwa bambega ba poliisi mu ggwanga n’ebyuma ebikozesebwa nga kkamera okwongera okulaba nga bakendeeza ku bumenyi bw’amateeka kyokka n’akkaatiriza nti obwesige mu bantu ababawa amawulire bulina okukolwako kubanga abamenyi b’amateeka babeera mu bantu era bangi babeera babamanyi.\nNNAMWANDU WA KAWEESI ALI MU MBEERA NNUNGI\nKu makya g’Olwokutaano abakungu mu poliisi nga bakulembeddwa AIGP Fred Yiga baagenze mu ddwaaliro e Nakasero okukukulisa Annet Nabwami nnamwandu wa Kaweesi eyazadde omwana omulenzi.\nYalongooseddwa ku Lwakuna ku ssaawa 7:00 ez’emisana. Nabwami yabadde mu mbeera nnungi kyokka abasawo baamulagidde atwale ekiseera ng’awummudde olw’embeera esoomooza gye yayiseemu nga bba Owapoliisi abadde akola ne Kaweesi alaze ababadde babalaalika okubatta afudde ebula ennaku nnya zokka azaale.\nKyokka Nabwami yasabye aleme kukubwa bifaananyi n’eby’omwana omulenzi gwe yazadde wabula abasawo ne bakakasa nti bombi omuzadde n’omwana bali mu mbeera ewa essanyu. Nabwami yeebazizza abantu bonna mu ggwanga lyonna n’ebweru waalyo abaamusabidde n’asumulukuka.\nYiga naye yeebazizza abantu olw’omukwano gwe balaze omugenzi Kaweesi ne famire ye era n’abasaba okusigala nga babasabira n’okubawa obuwagizi bwonna. Yasabye n’abalina obweyamu bwe baakola eri famire okubutuukiriza, abaana basobole okusoma n’okwetuusaako ebyetaago mu bulamu


Bukedde Online - Okulonda kw'abavubuka nga bwe kwagenze mu bitundu by'eggwanga ebyenjawulo\nAbaana abagambibwa okuwambibwa e Kasangati bazuuse\nNUP ewangudde NRM mu bitundu gy'ebadde n'a...\nOKULONDA KW’ABAVUBUKA NGA BWE KWABADDE MU BITUNDU BY’EGGWANGA EBY’ENJAWULO\nAbavubuka nga bagoba Mulyannyama mu kulonda okwabaddewo e Makindye.\n1E Kiboga, ku ggombolola munaana ezikola disitulikiti, NUP yawanguddeko 4 ne NRM 4. NUP yawangudde Lwamata Town Council, Kiboga Town Council, Kyekumbya ne Bukomero ate NRM n'ewangula Lwamata, Ddwaniro, Kapeke ne Kibiga.\n2Masaka, aba NUP nayo baawangudde mu bitundu ebisinga obungi kyokka kino tekibadde kitundu kya NRM era okulonda okusinga, oludda oluvuganya lubadde luwangulayo.\n3Disitulikiti y'e Gomba NRM ebadde yajeefuga kyokka ebyabadde byakavaayo byabadde biraga nga NUP ye yawanguddeyo ebifo ebisinga obungi. 4Ate e Luweero, NRM erudde ng'ekukumba era mu kulonda kwa 2016, Museveni yawangula Luweero ku bitundu 55 n'obutundu 79.\nWabula, okulonda mu byabadde byakavaayo, byabadde biraga nti, aba NUP baabadde baleebya. Akulira ebyokulonda e Luweero, Nathan Nabaasa yagambye nti, ebyalo bingi nnyo era baabadde bakyagezaako okukuhhaanya ebyavudde mu kulonda basobola okumanya abawanguzi.\n5 Mu Mityana, NRM yalaze nti ekyali ya maanyi bwe yawangudde ebifo ebisinga obungi. Ku babaka bataano abakiikirira Mityana mu palamenti, basatu ba NRM ate babiri tebalina bibiina. Amaanyi gano, NRM yayongedde okugalaga bwe yawangudde ebifo bya bassentebe b'ababavubuka ku byalo 203 ate NUP n'ewangula ebifo 117, ate abeesimbyewo nga tebalina bibiina ne bawangula ku byalo 135.\n6E Lwengo, ku byalo 404, yawanguddeko 307, NUP n'ewangula 30 ate abatalina bibiina ne bawangula ebyalo 67.\n7 E Mubende NRM yalaze nti ekyali ya maanyi. Ku byalo 531, yawangudde 388, NUP yawangudde 73, FDC kimu ate abatalina bibiina baawangudde 69.\n8Munisipaali y'e Lugazi, ku byalo 29, NRM yawanguddeko 28, DP ekyalo 1, ate NUP teyawanguddeko. Mu ggombolola y'e Buikwe, NUP yawangudde ebyalo 15.\n9E Iganga, okulonda kwayiise ku byalo bina ekyawalirizza poliisi okubiyingiramu era omuduumizi waayo, David Ndaula yagambye nti, bajja kuddamu okutegeka okulonda. Mu byalo gye kutaayiise, NRM yeeriisizza nkuuli. Mu munisipaali y'e Nakawa mu Kampala, NRM yalaze amaanyi bwe yawangudde ebyalo 127 ate NUP n'ewangulako 27 byokka.\nE Makindye, mmeeya waayo, Ali Nganda Mulyannyama baamututte talinnya oluvannyuma lw'abavubuka mu zzooni Eyoomukaaga mu muluka gwa Lusaka okumwekengera nti, yabadde azze kutabula kulonda. 10Owa NUP, Andrew Akankwasa yawangudde n'obululu 67 n'addirirwa owa DP, Baker Sserunjogi eyafunye obululu 2 ate munna NRM, Patrick Wandera yadduse mu lwokaano.\n1E Kiboga, ku ggombolola\nmunaana ezikola disitulikiti, NUP\nyawanguddeko 4 ne NRM 4.\nNUP yawangudde Lwamata Town\nCouncil, Kiboga Town Council,\nKyekumbya ne Bukomero ate\nNRM n'ewangula Lwamata,\nDdwaniro, Kapeke ne Kibiga. 2Masaka, aba NUP nayo\nbaawangudde mu bitundu ebisinga\nobungi kyokka kino tekibadde\nkitundu kya NRM era okulonda\nokusinga, oludda oluvuganya\nlubadde luwangulayo. 3Disitulikiti y'e Gomba\nNRM ebadde yajeefuga kyokka\nebyabadde byakavaayo byabadde\nbiraga nga NUP ye yawanguddeyo\nebifo ebisinga obungi. 4Ate e Luweero, NRM\nerudde ng'ekukumba era mu\nkulonda kwa 2016, Museveni\nyawangula Luweero ku bitundu\n55 n'obutundu 79. Wabula, okulonda\nmu byabadde byakavaayo,\nbyabadde biraga nti, aba NUP\nAkulira ebyokulonda e Luweero,\nNathan Nabaasa yagambye\nnti, ebyalo bingi nnyo era\nbaabadde bakyagezaako okukuhhaanya\nebyavudde mu kulonda\nbasobola okumanya abawanguzi. 5Mu Mityana, NRM yalaze\nnti ekyali ya maanyi bwe yawangudde\nebifo ebisinga obungi.\nKu babaka bataano abakiikirira\nMityana mu palamenti, basatu ba\nNRM ate babiri\nku byalo 203 ate\nebifo 117, ate\nbibiina ne bawangula\n135. 6E Lwengo,\nku byalo 404,\nebyalo 67. 7 E Mubende NRM yalaze nti\nekyali ya maanyi. Ku byalo 531,\nyawangudde 388, NUP yawangudde\n73, FDC kimu ate abatalina\nbibiina baawangudde 69. 8Munisipaali y'e Lugazi,\nku byalo 29, NRM yawanguddeko\n28, DP ekyalo 1, ate NUP\nteyawanguddeko. Mu ggombolola\ny'e Buikwe, NUP yawangudde\nebyalo 15. 9E Iganga, okulonda\nkwayiise ku byalo bina ekyawalirizza\nera omuduumizi waayo, David\nNdaula yagambye nti, bajja\nkuddamu okutegeka okulonda.\nMu byalo gye kutaayiise, NRM\nyeeriisizza nkuuli. Mu munisipaali\ny'e Nakawa mu Kampala,\nNRM yalaze amaanyi bwe\nyawangudde ebyalo 127 ate NUP\nn'ewangulako 27 byokka.\nE Makindye, mmeeya waayo,\nbaamututte talinnya oluvannyuma\nlw'abavubuka mu zzooni\nEyoomukaaga mu muluka gwa\nLusaka okumwekengera nti,\nyabadde azze kutabula kulonda. 10Owa NUP, Andrew Akankwasa\nyawangudde n'obululu 67\nn'addirirwa owa DP, Baker Sserunjogi\neyafunye obululu 2 ate\nmunna NRM, Patrick Wandera\nyadduse mu lwokaano.\nNnamwandu wa Kakonge aziikibwa leero


Bukedde Online - Enkola ya Gavumenti ku nsingo etongozeddwa\nEnkola ya Gavumenti ku nsingo etongozeddwa\nOmwetissi w'amanda aleppuka na gwa kukwata...\nOmuwandiisi w’enkalakkalira mu minisitule y’obulimi mu Uganda, Pius Wakabi ne dayirekita w’ekitongole ky’abalimisa mu minisitule y’obulimi Beattice Byarugaba nga basala akagwa okutongoza enkola y’okuluhhamya ensigo z’omutindo.\nUGANDA etongozza enkola eneerambika ebikwata ku nsigo mu ggwanga mu kaweefube w’okutumbula obulimi nga bizinensi n’okusitula ebyenfuna.\nEnkola eno esookedde ddala mu Uganda eteekeddwateekeddwa minisitule y’ebyobulimi, obulunzi n’obuvubi ng’eyambibwako ekitongole kya Integrated Seed Sector Development (ISSD) Uganda ekissibwamu ssente eggwanga lya Budaaki, USAID ne Feed the Future okuva mu Amerika. Etongozeddwa ku Protea Hotel mu Kampala.\nAstrid Mastenbroek, akulira ekitogole kya ISSD agambye nti, ekigendererwa kwe kuyambako Uganda okutuukiriza ekirooto kya Bannayuganda okukola bizinensi y’obulimi nga bafuna ensigo eziri ku mutindo ezisobola okubawa ekisingawo.\nOmuwandiisi w’enkalakkalira mu minisitule y’obulimi mu Uganda, Pius Wakabi akiikiridde minisita Vincent Bamulangaki Ssempijja bw’abadde atongoza enkola eno agambye nti, yaakuyamba Uganda okwongera okufuna mu nsigo ez’omulembe. “Enkola eno yaakutunuulira ensigo okuviira ddala ku banoonyereza okukakasa nti ebinoonyerezebwako n’ebiva mu kunoonyereza bye byetaagibwa mu ggwanga okutumbula obulimi nga yaakutunuulira okwazisa ensigo, kkampuni ezizitunda n’ebirala byonna ebikwata ku nsigo”, Wakabi bw’agamba.\nYagambye nti, Uganda ebeera n’enkola ennungi wabula bwe gutuuka ku kuzissa mu nkola, omulimu ne gusigalira minisitule yokka ate nga nayo terina busobozi kulondoola buli kikolebwa. Noolwekyo buli omu akwatibwako okulaba ng’amateeka amalala agalambika eby’ensigo gassibwa mu nkola.\nEBIKULU MU NKOLA ENO Okunyweza n’okutumbula okunoonyereza: gavumenti yaakuwagira okuvumbula ensigo ezitambulira ku byetaago by’abalimi n’akatale okutumbula ebyenfuna, emmere n’ebiriisa.\nKino yaakukikola ng’ewagira ebitongole by’obwannannyini n’ebya gavumenti, okussa mu nkola etteeka erikuuma ebirime eby’enjawulo okuwagira okufulumya ebika by’ensigo ebipya, okubiwandiisa n’ebirala.\nOkukozesa ensigo ennansi: okunyweza okulondoola n’awawandiisizibwa ensigo ennaansi mu bitundu n’eggwanga lyonna, okutondawo etteeka eppya okukuuma amagezi g’edda ag’okukuuma ensigo n’obwannannyini bw’ebitundu, okuzimba obusobozi bw’abalimi n’ebibiina mu bitundu omuli n’ebitwalibwa abakyala n’abavubuka okukuuma ebirime ebinnansi n’okuyambako okuzimba n’okukuuma awaterekebwa ensigo zino mu bitundu.\nOkufulumya ensigo z’omutindo: gavumenti yaakussaawo embeera esobozesa kkampuni ezikola ensigo okufulumya n’okutuusa ku bantu ensigo z’omutindo era ezisikakasiddwa. Okunyweza okutambuza n’okutunda ensigo: Gavumenti ya kutumbula enkola y’okutambuza ensigo z’omutindo okwongera enkozesa yaazo eri abantu ba bulijjo.\nEjja kuwagira kkampuni enkozi z’ensigo okusiba ensigo mu bipimo ebitono okulaba nga buli mulimi asobola okukozesa ensigo ezikakasiddwa, okuwagira amaduuka g’ensigo naddala mu byalo. Okutumbula okuvuganya mu ggwanga n’amawanga g’ebweru: Gavumenti ejja kukakasa nga wabaawo okufulumya ensigo z’omulembe ez’akatale ka kuno n’amawanga g’ebweru.\nOkuwagira ebitongole ebikwataganya eby’ensolo n’okutuusa empeereza ezituukiridde, obuuma obukebera ensigo, firiigi mu materekero n’ebirala ku nsalo ez’enkizo. Okunyweza enkola z’okukakasa omutindo gw’ensigo okuyita mu mitendera gyonna: Gavumenti ejja kukakasa nti ensigo z’omutindo era ezitalina bulabe zibaawo ku katale okusinziira ku bwetaavu bw’abalimi.\nWano yakunyweeza n’okukwasisa enkola y’okukebera ensigo n’okuziramba, okuluh− hamya omutindo gwa kkampuni z’ensigo n’ekifo ky’eggwanga wakebererwa ensigo wamu n’okutondawo enkolagana wakati w’abantu ba bulijjo ne gavumenti okukuuma omutindo gw’ensigo.\nOkukakasa omutindo gw’ensigo: Gavumenti ejja kufulumya n’okutunda ensigo z’omutindo, yaakussaawo amateeka ku nsigo, okussaawo awawandiisibwa kkampuni z’ abakola ensigo okwanguya okulondoola ensigo okumanya gy’evudde n’okufulumya olukalala lw’ensigo ennansi


Bukedde Online - KCCA etadde obukwakkulizo ku ttakisi ne bodaboda okukola mu Kampala\nKCCA etadde obukwakkulizo ku ttakisi ne bodaboda okukola mu Kampala\nBasajja ba Bobi Wine beegasse ku Museveni\nBabbulooka nga bayita takisi.\nKCCA eyongedde okukalubya ebya ttakisi ne bodaboda okuddamu okusaabaza abantu mu Kampala. Balambise ebirina okusooka okuteekebwa mu nkola omuli n'okulambika bodaboda we zinaatambuliranga ku nguudo z'ekibuga.\nPulezidenti Museveni bwe yabadde ayogerako eri eggwanga ku Mmande yagambye nti tayagala kuddamu kulaba kavuyo nga bodaboda zeewagaanya buli wantu n'agamba nti balina okuzikolera layini yaazo ku nguudo za Kampala we zirina okutambulira.\nKCCA BY'EYAGALA OKUSOOKA OKUKOLA NGA BODA NE TTAKISI TEBINNADDA\nOmwogezi wa KCCA Peter Kaujju yategeezezza Bukedde nti baakola entegeka ku bodaboda ne takisi okuddamu okusaabaza abantu mu kibuga era ebimu ku birina okusooka okukolwako ng'abali mu mulimu ogwo tebannaddamu kukola.\nKaujju yagambye nti mu nteekateeka ya KCCA, takisi zonna ne bbaasi zigenda kusooka kugenda ku minisitule y'ebyentambula zeekeneenyezebwe era ezinaaba zituukirizza ebisaanyizo, zijja kugabirwa siteegi kwe zikolera mu ppaaka. lBuli ttakisi ejja kuweebwa ennamba kwerina okutambulira ng'erambulula amakubo kw'erina okutambulira okwewala ezitaga ku nguudo ez'enjawulo. lTewali mmotoka zigenda kuddamu kusimba ku nguudo.\nEmmotoka ezibadde zisimba mu ppaaka enkadde zonna zaasindikiddwa mu ppaaka endala okutuusa ng'omulimu gw'okukola ppaaka guwedde. lOmuwendo gwa takisi eziri mu kibuga zigenda kukendeezebwako ebitundu 30 ku buli 100. Okugeza ppaaka enkadde bw'enaaba ewedde okukola egenda kubeeramu siteegi 25 zokka, ppaaka ye Nakawa yakubeeramu siteegi 19, USAFI siteegi 21, Namayiba ebeere ne siteegi 8 ate Namirembe Road ebeere ne siteegi 41.\nEBYA BODABODA KCCA eyagala okusooka okulamba enguudo ng'eraga bodaboda we zirina okutambulira. Kuno bagenda kugattako okulamba siteegi ezikkirizibwako bodaboda era balage n'awo we zitakkirizibwa kusimba. lMu bimu ku bifo we basazeewo okugoba bodaboda kuliko awali amasundiro g'amafuta ne ku bbanka nga bagamba nti ziteeka eby'obutebenkevu bw'ebifo ebyo mu buzibu. lAba bodaboda bonna balina okuwandiikibwa bamanye buli omu w'akolera, balonde obukulembeze, babafunire yunifoomu ezibaawula ku balala mu Munisipaali za Kampala ettaano okuli Lubaga, Makindye, Kampala Central, Kawempe ne Nakawa. lSiteegi za bodaboda mu Kampala yonna zigenda kukendeera, baggyewo siteegi 385.\nSiteegi ezibadde 970 zigenda kusigala 585 nga ku zino Kampala Central yaakusigalamu siteegi 34 zokka, Kawempe 89, Makindye 136, Nakawa 147 ate Lubaga 179. lSiteegi za bodaboda ezigenda okusinga okukosebwa ziri mu kibuga wakati nga basazeeko siteegi 30 be ddu okuva ku siteegi 64 ezibaddemu.\nKyokka Rashid Kawaawa, omwogezi w'aba Bodaboda abeegattira mu kibiina kya Uganda Bodaboda Forum yagambye nti eby'okusooka okutereeza enguudo ne siteegi, yaluyise lukwe olubagiddwa KCCA okubagoba mu kibuga.\nYagambye nti enguudo ezaakolebwa nga tekuli "lanes" kwe bavugira ku ntandikwa, tewali ngeri gye basobola kuziteekamu mu kiseera kino. Yagasseeko nti n'enguudo zennyini ezoogerwako nazo nfunda nnyo nga kizibu okusalako ekitundu aba bodaboda kwe bayinza okuvugira.\nYagasseeko nti: Naye naffe tetutudde, tugenda kukozesa amateeka twerwaneko kuba tuwera abantu emitwalo 12 mu kibuga mwokka. Onaagenda okuwulira nga baleese ebibiina byabwe n'abantu baabwe, bakole omulimu gwa boda.\nAbakulembeze ba Bodaboda abalala okuli; Yasin Ssemujju owa Bodaboda Industry Ltd ne Ibrahim Ssekajja owa National Federation of Professinal Cycling association ebyokubazimbira we balina okuvugira ku nguudo byabuyise bulimba ebitajja kusoboka mu Kampala.\nMu kwogera kwa Museveni eri eggwanga yagambye nti ebintu byonna bye yakkirizza okuddamu okukola birina kusooka kulinda masiki entongole gavumenti z'egenda okugaba nga ziyitira mu LC I ku buli kyalo eri abantu bonna okuva ku baana abawezezza emyaka 6 n'okweyongera waggulu era nga zino zisuubirwa mu wiiki bbiri. Muno muzingiramu ttakisi, bbaasi n'ebika by'emmotoka ebirala ebitambuza abantu. Zaalagiddwa okutambuza abantu batono.\nOkugeza takisi etambuza abantu 14 yalagiddwa okutambuza 7 bokka. William Katumba ssentebe w'abavuzi ba takisi ku lukiiko lwa Inter Taxi Stages Committee yasanyukidde ekya Pulezidenti okulaga nti ayagala baddemu bakole wadde nga batambuza abasaabaze batono.\n"Embeera y'abaddereeva mbi nnyo era kyangu okutangira abantu okufa Corona ate ne bakwatibwa ebirwadde ebitawona ebirala kuba n'emmere y'obwereere gye baabasuubiza tebaagifuna ate n'ensimbi ezeerabirira n'okwejjanjaba nga balwadde nazo tebazirina kuba tebakyakola." Katumba bweyagambye.\nAte Atwala baddereeva e Makindye Musa Jaggwe yagambye nti Pulezidenti yabawadde essuubi ly'okuddamu okukola kubanga babadde batidde nnyo engeri KCCA gye yali evuddeyo okubassaako obukwakkulizo era baagala alagire ne KCCA eggyewo obukwakkulizo obwo, baddemu okukola nga June 2, 2020.\nAte ku ba bbulooka ba ttakisi abayita abantu yagambye nti beetegefu okugondera ekiragiro nga bakendeezebwa ssinga bakkirizibwa okuddamu okukola n'agattako nti: Tuli beetegefu okukola mu mpalo bwe kiba nga kye kijja okumalawo omujjuzo gw'abantu ku siteegi kuba n'embuto bangi zaatuggwaako dda.\nYasin Kikomeko ddereeva wa takisi mu Ppaaka Enkadde ku siteegi ye Bwaise eky'okuwera abayita abasaabaze okulinnya takisi ne bbaasi mu ppaaka ne siteegi kyamukubye wala.\nYategeezezza nti abaaweze okuyita emmotoka kye bataategedde nti emmotoka emu mu Sowedi Nkonge: Pulezidenti akimanye nti tuli bubi, ave mu kussaawo obukwakkulizo atekeewo biragiro ebinaasobozesa abantu okusigala nga bakola. Abantu tebalina mmere, tebalina ssente.\nMoses Kabanda: Pulezidenti ave mu kuwuliriza baminisita be abagagga abatamanyi mbeera ffe abantu abawansi gye tuyitamu. Tumusaba awulirize omulanga gwaffe, atuleke tukole emirimu gyaffe. Michael Kavuma: Ettaala y'omukono efa mutwe n'obukulembeze bwaffe obw'eggwanga okuviira ddala waggulu okutuusa wansi bwaffa da. Tosobola kugamba nti oli mu kutereeza layini.\nAbantu bye bagamba Kampala eyimirizaawo abantu abawera bataano buli lunaku. Yagambye nti badereeva abasinga tebalina mmotoka, era bwe bavugayo ku makya ate essaawa eziddirira bayimirirawo mu kuyita basaabaze ne basobola okubeerawo.\nPulezidenti yalaze nti disitulikiti ezikoona ku nsalo za Uganda n'amawanga amalala tezigenda kukkirizibwamu ntambula ya lukale okumala ennaku endala 21. Disitulikiti zino mulimu; Arua, Moyo, Kitugum, Kotido, Moroto, Kapchorwa, Kyotera, Mbale, Tororo, Rakai, Kisoro, Kasese, Nebbi, Kabale, Ntungamo, Isingiro, Kanungu, Kasese, Bundibugyo n'endala.\nRonald Benon Mugabi ssentebe wa disitulikiti ye Rakai yagambye nti eky'okubagaana entambula y'olukale okumala ennaku 21 baakigumidde kuba bakiraba nti bali ku buzibu bwa maanyi. "Tuli mu bulabe bw'amaanyi kuba abatuuze abamu balina amaka mu Uganda ate ennimiro ziri mu Tanzania.\nAte abalala balina amaka ga njawulo mu nsi zombi ate nga Pulezidenti John Magufuli alabika ye akola bibye." Mugabi bweyagambye\nNantume ne Muganza beegiriisizza ku mazaalibwa g'omwana\nWolole wa Black naye bamukozeemu omulimu\n'Nantongo okuze tulage akusuuta'